Германияда қоидабузарларни қай тариқа енгишди? – Avto Olam\nAvto Olam > Blog > Биласизми? > Германияда қоидабузарларни қай тариқа енгишди?\nJuma Oktyabr 9th, 2020.\nГерманияда ҳайдовчилар Идиотен (idioten-тентак)-тестга юборилишдан жуда қўрқишади. Тасаввур қилинг, Германия фуқаросисиз. Уйингизда хотиржам ҳордиқ чиқараётган бир пайтингизда автомобилингиз фотосурати илова қилинган билдиришнома келди. 70 км тезликда ҳаракатланганингиз учун яхшигина жаримага «аъзо бўласиз». Ҳа айтганча, шаҳарда рухсат этилган тезлик 50 км/соат.\nМайли асабийлашиб бўлсада жаримани тўладингиз, орадан ҳеч қанча вақт ўтмай, яна бир қоидабузарлик учун жарима хати… Лекин учинчи қоидабузарлик содир этилганда жарима хати келмайди. Аниқроғи хат келади, лекин жарима тўлаш учун эмас, 3 ойга ҳайдовчилик гувоҳномасидан маҳрум этилганингиз ҳақида билдиришнома оласиз. Яна унда, агар гувоҳномасиз автомобиль бошқариб қўлга тушсангиз, ҳибсга олинишингиз ҳақида огоҳлантиришни ҳам унутишмайди. Энди ҳайдовчилик гувоҳномасини 3 ойдан сўнг Идиотен-тестдан ўтибгина қайтариб олишингиз мумкин.\nГап шундаки, Германия ҳукумати фикрига кўра, агар сиз биринчи ва иккинчи марта қоидабузарлик содир этиб, жарима тўлагач ҳам йўлларда қоидабузарликни давом эттирсангиз, демак (юмшоқроқ айтадиган бўлсак) ақлингиз жойида бўлмаслиги мумкин ва шу сабабли руҳшунос қабулига муҳтожсиз.\nУшбу тестдан тайёргарликсиз ўтиш деярли имконсиз. Шу сабабли 40 га яқин машғулотларга қатнашга тўғри келади. Машғулотларда сизга руҳшунослар автомобилни тўғри бошқариш, ҳайдовчи ўзини йўлларда ва рулда қандай тутиши кераклиги ҳақида бир соатлик маъруза ўқийди. Ҳар бир машғулот эса тахминан 100 евро туради. Бу 40 та машғулот сизга жами 4 000 еврога тушади, дегани.\nҲар бир машғулотдан ўтганингиз ҳақида муҳр босилиши керак. 40 та муҳр босилган қоғоз билангина Идиотен-тестга киришга рухсат беришади. Лекин тестдан ўтишингизни кафолатламайди.\nТест ҳақида батафсилроқ тасаввурга эга бўлишингиз учун улардан бир нечтасини мисол келтирамиз.\n«Тасаввур қилинг, сиз кўчада маст ҳолда турибсиз. Ёнингиздаги ҳомиладор аёлнинг дарди бошланди. Агар унга ёрдам бермасангиз, ҳалок бўлиши мумкин. Нима қиласиз?»\nБундай саволга аксарият ҳолларда қуйидагича жавоб берасиз:\n«Албатта, автомобиль рулига ўтириб, аёлни касалхонага элтаман».\n«Тез ёрдам чақираман ёки такси тўхтатаман».\nДемак, тестдан ўта олмадингиз.\nЧунки тўғри жавоб:\n«Ҳурматли руҳшунос, мен кўчада маст ҳолатда турганимни ҳатто тасаввур ҳам қила олмайман. Чунки мен умуман ичмайман».\nЯна бир мисол, Янги йил арчаси суратини чизишингизни сўрашади ва қўлингизга қизил ранг қалам тутқазишади. Жон-жаҳдингиз билан арча расмини чизганингиздан сўнг, Сизга арчалар қизил рангда бўлмаслигини айтишади. Тестдан яна ўтолмадингиз.\n«Автомобилингизда дўстингизникига меҳмонга бордингиз ва улар сизга спиртли ичимлик таклиф қилишди. Қандай йўл тутасиз?»\nБу саволга жавоблар варианти аниқдек кўринади: «Рад этаман», «Ичаман ва уйга таксида қайтаман», «Ичаман ва уларникида тунаб қоламан». Лекин энг тўғри жавоб: «Мен рулдаги одамга спиртли ичимлик таклиф қиладиган дўстларимникига меҳмонга бормайман».\nТестдан ўтолмаганлар фақат бир йилдан сўнггина яна ўз омадларини синаб кўришлари мумкин.\nҲайдовчилик гувоҳномасидан айрилиб, яна ўртача ойлик маоши 1 500 еврони ташкил қилган ишда ишласангиз, шунингдек, Германияда руҳшунос машғулотлари учун 4 000 евро тўласангиз ва ҳар куни бир соат вақтингизни зерикарли маърузаларга ажратсангиз, келгусида йўл қоидаларини бузмаслигингиз аниқ!\nШу сабабли ҳам Германия йўллари хавфсиз, қоидабузарлар деярли йўқ!\nГерманияга кўчиб борган ва у ернинг бу каби нозик масалаларидан бехабар оила ҳикоясини тинглаб кўринг.\n… 2006 йилда турмуш ўртоғим ҳайдовчилик ҳуқуқидан маҳрум бўлди. Чунки у маст ҳолда автомобиль бошқариб, дарахтга урилганди. Ёнида бирга ишлайдиган ҳамкасби ҳам бўлган. Шукурки, иккиси ҳам жиддий жароҳат олмаган. Алкотестер эса 1,9ни кўрсатди ва бу кўрсаткич Идиотен-тестга юбориш учун етарли асос эди.\nБир ҳафтада сўнг уйимизга ҳайдовчилик гувоҳномасидан 1 йилга маҳрум этилганлик ва уни қайтариб олиш учун Идиотен-тестдан ўтиш кераклиги ҳақида хабарнома келди. Адвокатимиз ушбу муддатни 4 ойга қисқартиришга эришди. Кейин эса 1 800 евро жарима хати келди. Жарима миқдори ҳайдовчининг ойлик маоши ва маст ҳолда содир этилган йўл-транспорт ҳодисаси ҳолатига боғлиқ. Масалан, турмуш ўртоғим машинада бир ўзи бўлганда, камроқ жарима ёзиларди. Бошқаларнинг ҳаётини хавф остига қўйгани учун эса яхшигина суммага «тушдик». Кейин эса зарар етказилган дарахт учун жарима – 1 200 евро ҳисоб келди. Таъмирлаш учун яроқсиз ҳолга келган автомобиль эса 6000 евро турарди. Ундан ташқари, эвакуация ва жарима майдончаси учун 500 еврога яқин тўлов қилдик.\nШундан сўнг ҳайдовчилик гувоҳномасини қайтариб олиш учун ҳайдовчилар тайёрлаш билан шуғулланадиган ташкилотга мурожаат қилдик. У ерда бизга машғулотларга қатнашни маслаҳат беришди. Аммо машғулотларсиз ҳам тест топшириш мумкинлигини билгач, дарров тестга ёзилдик ва 400 евро тўлаб тест кунини белгилади. Табиийки, турмуш ўртоғим тестдан ўтолмади. Чунки, машғулотларга қатнашмаганларни аяб ўтиришмас экан. Демак 400 евро шунчаки ҳавога совурилди.\nЯна у ерда ижобий натижага эришиш учун 9 ой давомида спиртли ичимлик ичмаганлигингизни исботлашингиз кераклигини билдик. Демак, 9 ой давомида ҳар ой 14 евро тўлаб қон топширишга ҳам тўғри келади.\nТурмуш ўртоғим соатига 90 евро тўлаб ҳафтасига 1 соат машғулотга қатнай бошлади. Жами 25 соат машғулот белгиланиб, харажатимиз 2250 еврога тушди.\nМашғулотларнинг барчасига қатнашиб ва 9 ойлик қон таҳлилларини йиғиб яна қайта тест топшириш учун 400 евро тўладик. Барча таҳлиллар ва машғулотлар натижасини батафсил текшириб чиққан эксперт ҳайриятки, кўп қийнамади. Йўл-транспорт ҳодисаси қай тариқа содир этилганлигини сўраб, асосий саволни берди: «Яна спиртли ичимлик ичасизми?» Табиийки турмуш ўртоғим «Ҳаётда бошқа ичмайман!» деб жавоб берди ва ҳақиқатдан ҳам шундай эди\nХуллас, маст ҳолда автомобиль бошқариш бу оилага 12 676 еврога тушди. Яна кетган асаблар, деярли бир йил давомида автомобиль бошқара олмаслик сабабли пайдо бўлган ноқулайликлар ҳам бор. Асосийси, ҳайдовчилик гувоҳномасини қайтариб олинди, энди бошқаришга машина йўқ…\nШахсан ўз хулосаларимга келсак, Германияда йўллардаги қоидабузар ҳайдовчиларга қарши курашишнинг энг самарали усули қўлланган. Яна жарима ва турли тўловларнинг фуқаронинг иш ҳақи ва вазиятга боғлиқлиги ҳам таҳсинга сазовор. Чунки ўша 1 800 евро ким учундир «ақли кириши»га сабаб бўлган ва бир ойлик иш ҳақига тенг ҳаражат бўлса, ким учундир эътиборга арзимас сумма бўлиши мумкин. Яна уларда табиатга ҳам алоҳида эътибор қаратилиши-чи? Дарахтга зарар келтиришдан олдин, унинг жаримаси 1 200 евро эканлиги дарҳол хаёлингизга келади. Энг асосийси эса коррупция йўқлиги! Чунки анча-мунча қоидабузарликлардан «жойида ҳал қилиш» ёки «акажонларга қўнғироқ қилиш» орқали қутулиб қолиш имконсиз.\nБиз ҳам йўлларимизни талаб даражасига келтириб олгач, уларнинг тажрибасини қўлласак бўларкан…\nJAGUAR I-PACE: Электрореволюция?!


Ҳар куни бажарилиши мажбурий бўлган ишлар рўйхати | LifeHaq.uz\nҲар куни бажарилиши мажбурий бўлган ишлар рўйхати\nКатталар баъзи ишларни бажариш мураккаб бўлса ҳам ҳар куни сўзсиз амалга ошириш кераклигини жуда яхши тушунадилар. Уни сизлар билан бўлишамиз.\nУмумий ресурс муштарийлари ана шундай ҳар куни бажарилиши керак бўлган ишлар рўйхатини тузишган, биз уни сизлар билан бўлишамиз.\nБолалигимизда ҳар бир кун ота-оналаримизнинг бир овозда айтган “Тишларингни тозала!”, “Бўтқангни еб ол!”, “Ўйинчоқларингни йиғиштир!” каби қоидалар билан бошланади. Бироз улғайгаямиз, бироқ ғамхўр ота-оналаримиз чайналган пластинка репертуарини ўзгартириб, яна қуйидаги йўналишда давом этадилар: “Уйғон, дарсингга кеч қоласан!”, “Кулдондаги кулни тўкиб қўй!”, “Қалпоғингни кийиб ол!”. Кейин эса ҳаётимизни ўз қўлимизга оламиз ва эндиликда ким нимани қай кўринишда бажаришимизни айтмаслигидан “эсанкираб қоламиз”. Қуйидаги ҳар куни бажарилиши керак бўлган ишлар рўйхати бизга ёрдамга келади:\n1. Сиз учун қадрли бўлган одамларга мухаббат ва меҳрингизни изҳор этиш. Ҳаёт вақтни ғазаб ва хафагарчиликка сарфлаш учун жуда қисқалик қилади. Биргина табассум, эзгу сўз ёки эрталабки бўса кунни нафақат сиз, балки яқинларингиз учун ажойиб қилишга қодир. Бу имкониятни бой берманг.\n2. 10–15 дақиқани тозалик учун ажратиш. Бутун бир уйни тозалашга ҳаракат қилиш, ҳар бир чангни артиш учун қўлингизга латта олиб югуриш керак эмас. Бироқ кунлик кичик тозалов ишлари уйни тоза, бошингизни тартибда сақлашга ёрдам беради.\n3. Бир стакан сув ичиш. Ичиб бўлдингизми? Такрорланг!\n4. Ҳар куни мақсадингиз сари бир қадам ташлаш. Тўғри йўналишдаги доимий ҳаракат ҳар куни жуда кичик интилишларда ҳам етарли даражада узоққа етиб олиш имконини беради.\n5. Бирон янги нарса ўрганиш.Миянинг емирилиши ўша куни ҳеч қандай янги билимга эга бўлмаганингизда бошланади. Бу кунни иложи борича ортга суришга ҳаракат қилинг.\n6. Отжимание қилиш.Танани керакли ҳолатда ушлаб туриш учун энг яхши машқ. Тезлик билан барча энергетиклардан кўра кўпроқ куч беради.\n7. Ҳар куни ҳеч бўлмаса бир кишини мақташ (албатта бунга арзигулик иш қилса). Бундай қилинса, сиз йил давомида ўзингиз сезмаган ҳолда 365 нафар кишини бахтли қилган бўласиз. Аъло даражадаги натижа!\n8. Ўзимиз учун беш дақиқалик сукунатни ташкил этиш. Ушбу аҳмоқлик орасида ҳеч бўлмаса, беш дақиқа ажратиш.\n9. Мулоқот қилиш.Монитор орқали эмас, ҳақиқий мулоқот назарда тутиляпти. Бугун чат, ижтимоий тармоқ ва электрон тармоқлар сабабли барчадан узоқлашиш жуда осон. Табиий мулоқот жуда камайиб кетган.\n10. Медитация қилиш ёки ҳеч бўлмаса ҳаётингиздагиижобий нарсалар тўғрисида ўйлаш. Ҳар куни кечки пайт ўринга ётишдан аввал бир неча секин нафас олишни амалга оширинг ва ижобий тўлқинга созланинг. Бу жисмоний машқлар уйғунлигида яхши ухлаш ва кун бўйи қувватга эга бўлишга ёрдам беради.\n11. Севимли жисмоний машғулот тури билан шуғулланиш.Рекорд қўйиш учун ҳаакат қилиш ёки замонавий фитнес-моданинг барча инжиқликларига риоя қилиш шарт эмас. Бироқ 30 дақиқани (кўп бўлса, яна яхши) кўнглингизга ёқадиган машғулотлардан бири: кундалик сайр, югуриш, сузиш, йога, тренажёр билан шуғулланиш ҳолатингизни кескин ўзгартириб юборади.\n12. Супер қаҳрамон бўлиб кўрининг. Унга айлангунингизга қадар.\n13. Сабзавот ва меваларни ейиш. Салатлар, рагу, шўрва, боғ ва дала маҳсулотларидан тайёрланган бошқа таомлар. Британия олимлари ҳам бошқа олимлар каби бир овоздан бу фойдали эканлигини таъкидлашари камдан кам содир бўладиган ҳолат.\n14. Хона ташқарисида вақт ўтказиш. Пиёда юринг, велосипед учинг, ит билан сайр қилинг. Бир сўз билан айтганда монитор ёнидан туринг ва ўпкангизни ҳавога тўйинтиринг.\n15. Ҳаётингизнинг навбатдаги бир куни учун миннатдорчилик билдириш. Ҳар куни янги тонг отиши янги ҳаёт имкониятини беради, бундан фойдаланиш ёки фойдаланмаслик фақат бизга боғлиқ.\nReddit муштарийларига одам ҳар куни умрининг сўнггига қадар бажарилиши керак бўлган саволларига берилган жавоблар орасида деярли шулар энг машҳурлари бўлган. Лайфхакер муштарийлари қандай жавобларни танлаган бўлишарди?\n28/01/2020 02:23:00 2020 0 Манба: https://lifehacker.ru


Мен кўп йиллардан бери Ўзбекистонда яшаш гувоҳномаси бўйича истиқомат қиламан, бироқ бошқа давлат фуқаросиман. Ана шу йиллар давомида ишладим ва, тегишинча, меҳнат стажига эгаман. Ўриндошлик бўйича ўзим фуқароси бўлган давлатнинг ОАВларидан бирида ҳам ишлаганман. Шунга асосан мен пенсиямни фуқаро бўлган мамлакатда расмийлаштирдим ва уни ўтказма тариқасида олаяпман. Пенсиямни доимий яшаш жойим, яъни Ўзбекистонда қайта расмийлаштирсам бўладими? Бунинг учун қандай ҳужжатларни тақдим этишим керак?\n– Ҳа, сиз Ўзбекистон Республикасида доимий яшаб турган чет эл фуқароси сифатида пенсия олиш ҳуқуқига эгасиз (Қонуннинг 1-моддаси).\nКорхона фаолият тури, мулк ва хўжалик юритиш шаклларидан қатъи назар, давлат томонидан ижтимоий суғурталанган ҳолда бажарган ҳар қандай ишингиз, агар суғурта бадаллари тўлаган бўлсангиз, иш стажига қўшиб ҳисобланади (Қонуннинг 37-моддаси).\nЧет элда ишлаган бўлсангиз Қонуннинг 40-моддасига мувофиқ, чет эл фуқароларига ва фуқаролиги бўлмаган шахсларга чет элдаги иши Ўзбекистонда ишланганига тўғри келадиган стажнинг 1/3 ҳиссасидан ошмаган миқдорда стажга қўшилади.\nСиз доимий яшаш жойингиздаги бюджетдан ташқари Пенсия жамғармаси бўлимига мурожаат қилишингиз зарур.\nБитимнинг 7-моддасида белгиланишича, пенсионер Битим иштирокчиси бўлган давлатлар доирасида бошқа жойга кўчганда, агар ўша турдаги пенсия пенсионернинг янги яшаш жойи бўйича давлатнинг қонун ҳужжатларида назарда тутилган бўлса, аввалги яшаш жойи бўйича пенсия тўлаш тўхтатилади.\nПенсия миқдори унинг янги яшаш жойи бўйича Битим иштирокчиси бўлган давлатнинг қонун ҳужжатларига мувофиқ қайта кўриб чиқилади.\nДавлат пенсияларини тайинлаш ва тўлаш тартиби тўғрисида низомнинг (ВМнинг 8.10.2011 йилдаги 252-сон Қарорига 1-илова) 12-бандига асосан, пенсия тайинлаш учун мурожаат қилган шахснинг аризасига қуйидагилар илова қилиниши керак:\nолий таълим муассасаларида (шу жумладан, ўқиш ҳарбий хизматга тенглаштириладиган ҳарбий таълим муассасаларида, шунингдек партия мактабларида), аспирантурада (стажёрлар-тадқиқотчилар-изланувчилар институтида), докторантурада (катта илмий ходимлар-изланувчилар институтида) ва клиник ординатурада кундузги ўқишни, шу жумладан, чет элда ўқишни тасдиқлайдиган диплом ёки маълумотнома;\nболани парвариш қилиш бўйича таътил берилганлиги ва таътилдан қайтилганлиги тўғрисидаги буйруқларнинг нусхалари илова қилинган ҳолда аёл киши бола туғилганидан бошлаб у 3 ёшга тўлгунигача бўлган даврда меҳнат муносабатларида бўлган ташкилот (ташкилотлар) томонидан берилган бола 3 ёшга тўлгунига қадар уни парвариш қилиш вақтини тасдиқлайдиган маълумотнома;\nфамилия, исм, ота исми ўзгартирилганлиги тўғрисидаги ҳужжат;\nБюджетдан ташқари Пенсия жамғармаси бўлимлари корхоналар, ташкилотлар ва айрим шахслардан тегишли ҳужжатларни талаб қилиш, зарур ҳолларда эса, уларнинг берилиши асослилигини текшириш ҳуқуқига эгадирлар (Қонуннинг 43-моддаси).\nбюджетдан ташқари Пенсия жамғармаси Тошкент шаҳар бошқармасининг\nпенсия ва нафақалар тайинланишини таҳлил ҳамда мониторинг қилиш бўлими бошлиғи.


UWC Uzbekistan - Нельсон Мандела\nUWCнинг фахрий президенти\nУни ҳозирги Жанубий Африка Республикасининг асосчиси деб ҳисоблашади ва тарихда буюк сиёсий арбоблардан бири саналади. Нельсон Мандела Жанубий Африка Республикасининг демократик йўл билан сайланган биринчи президенти бўлиб, бу лавозимда 1995 йилдан 1999 йилгача фаолият кўрсатди.\nБу сиёсий фаол, эътиқод тутқуни ва ижтимоий адолат учун курашган шахс Жанубий Африка Республикасини қайта қуришга раҳбарлик қилди. У апартеиднинг шафқатсиз сиёсати сабабли тарафкашлик ҳолига келгиб қолган бу мамлакатни замонамизнинг “келажаги порлоқ юрт”ига айлантирди. Жанубий Африка Республикасининг биринчи қора танли президентининг яраштириш мафкураси ҳамда қасос ва тарафкашлик ўрнига ўзаро мулоқот услубини афзал билгани унинг халқаро миқёсида эътироф этилишини таъминлади. Нельсон Мандела Нобель Тинчлик мукофоти ҳамда 250 дан ортиқ турли мукофотлар билан тақдирланган. У 1995 йили Иордания қироличаси Нур билан бирга UWCнинг президенти лавозимини қабул қилиб олди.\n1999 йили Мандела UWCнинг фахрий президенти этиб сайланди. Унинг фарзанд ва набиралари UWCнинг Свазиленддаги Waterford Kamhlaba мактабида таълим олиб, Нельсон Манделанинг United World Colleges ҳаракати билан алоқаларини, шунингдек тинчлик, турли халқларнинг ҳамжиҳатлиги ва фаровон келажак ғояларига муштарак содиқлигимизни яна ҳам мустаҳкамлади.


Тихановская Варшавада Польша бош вазири билан учрашди\n18 сентябр 2021, Тошкент вақти: 17:37\nСветлана Тихановская (ч) ва Матеуш Моравецкий (ў), Варшава, 2020 йил 9 сентябри.\nАлександр Лукашенконинг бир ой муқаддам Беларусда бўлиб ўтган президент сайловидаги рақиби Светлана Тихановская 9 сентябрь куни Варшавага бориб, Польша бош вазири Матеуш Моравецкий билан учрашди. Бу унинг сайловдан сўнг расмийлар босими остида чиқиб кетган мамлакати – Литвадан илк бор хорижга чиқишидир. Польша пойтахтида уни юзлаб тарафдори олқишлар билан қарши олди.\nТихановская ва Польша бош вазири диаспора маданий маркази бўлган “Белорус уйи”нинг очилиш маросимида иштирок этдилар. Марказга Тунис элчихонасининг собиқ биноси берилган. Бино устига оқ-қизил-оқ рангдаги миллий байроқ тикилган, мазкур байроқ Лукашенкога қарши норозилик намойишлари рамзига айланган.\nПольша бош вазири Варшава ҳамда бутун Европа Иттифоқи “Беларус халқининг эркинлик ва демократия шароитида яшашга интилиши дастаклаши”ни билдирди. У Польшани ёрдам зарур бўлган барча беларусликлар учун “очиқ уй” деб атади.\nТихановская Варшава университетида ҳам чиқиш қилди. У, расмийлар томонидан амалга оширилаётган зўравонлик ҳаракатларига қарамай, Беларусдаги норозилик чиқишлари тинч акциялар бўлиб қолиши лозимлигини билдирди.\nЛукашенко Польша ва Литвани Беларуснинг ички ишларига аралашаётганликда айбламоқда. Айни пайтда у Россия оммавий ахборот воситаларига берган суҳбатида “аралашув”даги асосий роль Польшага эмас, АҚШга оид эканини урғулади.\nАввалроқ Тихановскаянинг россияликларга мурожаати ёйинланганди. Ўз мурожаатида у Беларусдаги норозилик чиқишлари Россияга қарши қаратилмаганини таъкидлаб, уларни Россия давлат ОАВ “пропаганда”сига ишонмасликка чақирган.\nРоссияда Дума сайловларининг биринчи куни фаоллик 16,85 фоизни ташкил этди\nРоссия Марказий сайлов комиссияси маълумотига кўра, Давлат Думасига сайловларнинг биринчи кунида сайлаш ҳуқуқига эга бўлган фуқароларнинг 16, 85 фоизи овоз беришда қатнашган.\nГап анъанавий сайлов участкаларида қатнашиш ҳақида кетмоқда.\nСайловни кузатиш жамоат штаби хабар беришича, сайловнинг биринчи кунида Москвада онлайн овоз беришда фаоллик 58 фоизни ташкил қилган.\nРоссияда 17 сентябрдан бошлаб уч кун ичида Давлат Думасининг депутатлари сайланади.\nМаҳаллий ва минтақавий сайловлар ҳам ўтказилади.\nСайловчилар рўйхатида мамлакатда яшовчи 108 миллиондан ортиқ руслар, шунингдек, Россия Федерациясидан ташқарида икки миллиондан ортиқ фуқаролар ҳам бор.\nХориждаги 500 минг россияликка ўз ихтиёри билан ватанга қайтиш таклиф қилинади\nРоссия Ички ишлар вазирлиги ҳамда Ташқи ишлар вазирлиги хорижда яшаётган камида 500 минг нафар россияликни ватанга қайтишга кўндириши лозим. Бу Россия ҳукумати қарорида кўзда тутилган, деб хабар бермоқда Finanz нашри.\nИкки вазирлик мулозимлари гуруҳларга бўлинган ҳолда чет мамлакатларга сафар қилиб, россиялик муҳожирларга Ихтиёрий кўчишга кўмаклашиш бўйича давлат дастури ҳақида сўзлаб беришади.\nҲукумат мулозимларга минтақавий кўчириш лойиҳаларига таянишни ва лойиҳани амалга оширишда федерал бюджет маблағларидан фойдаланишни тавсия этган.\nЖаҳон Банки маълумотига кўра, 2017 йилда Россиядан ташқарида 10.6 млн нафар фуқаро яшаган. Бу мамлакат жами аҳлисининг 7.4 фоизини ташкил қилади. Россия – хорижга муҳожир бўлиб кетган фуқаролари умумий сонига кўра дунё мамлакатлари орасида учинчи ўринни эгаллаб турибди.\nРоссияликларнинг 40 фоиздан ортиғи хорижда турмуш шароити яхшилигини ва ўз мамлакатларидаги беқарор иқтисодий вазиятни муҳожирликка кетиш ҳақида ўйлашга мажбур этувчи сабаблар ўлароқ кўрсатишади. Қарийб ҳар саккиз кишидан бири Россияда ҳукумат ва мулозимларнинг бебошлигидан ҳимояланиш имконияти йўқлиги туфайли чет элга кўчиб кетишни ўйлаётганини тан олади.\n“Навальний” иловаси Google Play ва App Store дўконларидан ғойиб бўлди\n“Навальний” иловаси Google Play ва App Store онлайн дўконларидан олиб ташланди. Бу ҳақда россиялик мухолифатчи Алексей Навальний жамоаси маълум қилмоқда.\nИловада мухолиф сиёсатчининг сайтидаги хабарлар эълон қилинади. Унда “Ақлли овоз бериш” функцияси ҳам мавжуд.\n“Навальний” иловасини компьютер орқали Google Play’дан ҳали ҳам юклаб олса бўлади, аммо дўконнинг мобил версиясида бунақа имконият энди йўқ. Шунингдек, App Store мобил версиясида ҳам илова ўчириб ташланган, деб хабар беради “Дождь” телеканали.\nБу воқеа 17 сентябрда – Россияда Давлат Думасига сайловларда уч кунлик овоз бериш бошланган куни эрталаб содир бўлди.\nСайлов арафасида “Роскомнадзор” АҚШнинг Google, Apple, Cloudflare ва Cisco IT-ширкатларини “Ақлли овоз бериш” иловасига блокни четлаб ўтишда кўмаклашаётганликда айблаган. Чет эл ширкатлари “Ақлли овоз беришга” ёрдамлашишни тўхтатишга оид талабни бажармаса, бу ҳукумат томонидан “Россия сайловларига четдан аралашиш” сифатида баҳоланади, дея баёнот берган “Роскомнадзор”.\nСентябрь бошларида Москва суди қидирув хизматларига “Ақлли овоз бериш” сўрови бўйича натижаларни чиқаришни тақиқлаган эди. “Яндекс” суд қарорини дарҳол ижро қилган, лекин Google уни бажаргани йўқ. Ширкатнинг Москвадаги офисига суд приставлари борган.\nЖБ: Марказий Осиёда 2,4 миллион одам иқлим ўзгаришларидан бошқа жойга кўчиши мумкин\nХалқаро молия муассасасининг прогнозларига кўра, 2050 йилга бориб, Марказий Осиёнинг 2,4 миллион аҳолиси иқлим ўзгаришлари муаммоси туфайли яшаш жойларини тарк этишига тўғри келади.\nБу ҳақда “Репост” интернет нашри Жаҳон банки хулосаларига таяниб, хабар бермоқда.\nЖБ прогнозларига кўра, яқин келажакда дунёнинг 216 миллион аҳолиси айнан иқлим ўзгаришлари туфайли бошпаналарини йўқотиши ва ички миграция ҳажмининг ортиши кутилади. Хусусан, Шарқий Европа ва Марказий Осиёнинг 5,1 миллион аҳолиси , шубҳасиз, ўз яшаш жойларини тарк этишга мажбур бўлади.\n“Ўзбекистон аҳолисининг иқлим ўзгаришларидан жабр кўрадиган қисми мамлакат шимолидан Фарғона водийси ва Тошкент минтақаси атрофига тўпланиши эҳтимоли юқори. Бундай ҳолат Қозоғистон ва Тожикистоннинг ҳам нисбатан мўътадил минтақаларида аҳоли тўпланиши билан боғлиқ жараёнларга олиб келади.\nБу борада, иккинчи муаммо — зич аҳоли қатлами учун инфраструктура ва яшаш шароитлари барпо этиш лозим бўлади”, дейилади Жаҳон Банки ҳисоботида.\nҲисоботда иқлим ўзгаришлари билан боғлиқ муаммоларни ҳал этишнинг глобал инқирози халқаро келишув ва мажбуриятларнинг бажарилмаётгани, технологик тараққиёт ва экология муаммолари билан боғланади.\nЖорий йилнинг 17 сентябрь куни Россия Давлат думаси депутатлари, губернаторлар, минтақавий ва шаҳар даражасидаги депутатлар сайлови бошланди. Овоз бериш уч кун давом этади ва 19 сентябрда якунланади.\nЭнг аввал сайлов участкалари Чукотка ва Камчаткада очилди.\nДавлат думасига сайлов бир босқичда аралаш тизимда ўтказилади: 225 депутат – партиялар рўйхати бўйича ва яна 225 нафари бир мандатли округлардан сайланиши керак. Дума депутатлигига номзодларнинг федерал рўйхатида 14 та партия рўйхатга олинган. Булар: РФКП, “Яшиллар”, РЛДП, “Янги одамлар”, “Ягона Россия”, “Одил Россия – Ҳақиқат учун”, “Яблоко”, Улғайиш партияси, Россия эркинлик ва адолат партияси, “Россия коммунистлари”, “Фуқаролик платформаси”, “Яшил муқобил”, “Ватан” ва Пенсионерлар партияси.\nҚатор номзодлар, биринчи галда Алексей Навальний тарафдорлари яқинда қабул қилинган экстремистик ташкилотлар фаолиятига алоқадор шахсларнинг сайловларда номзод сифатида кўрсатилишини тақиқловчи қонунга мувофиқ сайловга қўйилмаган.\nДумада кўпчиликни ташкил қилиш учун 226 та, конституцион кўпчиликни ташкил қилиш учун эса 300 та мандат зарур.\nИлк бор парламент сайловида электрон овоз беришга рухсат этилмоқда. МСК қарорига кўра, бу усулда фақат Москва, Мурманск, Нижегородск, Ярославль, Курск ва Ростов вилоятлари, шунингдек аннексия қилинган Қримдаги Севастополь шаҳри аҳолиси овоз бериши мумкин.\nСайлов бошланишидан бир кун олдин Алексей Навальний тарафдорлари “Ақлли овоз бериш” лойиҳаси доирасида тавсияларини эълон қилишди. Мухолифатчининг сафдошлари унда ўз фикрларига кўра “Ягона Россия” партияси вакилини енгиш учун энг кўп имкониятга эга номзодлар рўйхатини келтириб, уларга овоз беришни таклиф қилишган.\nАрманистон Озарбайжонга қарши даъво аризаси билан Ҳаага судига мурожаат қилди\nОзарбайжонлик ҳарбий Тавагард қишлоғи яқинидаги постда, Тоғли Қорабоғ, 2021 йил 18 январи\nТоғли Қорабоғ атрофида 2020 йили зиддият кучайган пайтда Озарбайжон ўз фуқаролари ва этник арманлар ҳуқуқларини бузганини иддао қилган Арманистон Ҳаагадаги Халқаро судга даъво аризасини топширди.\nҲаага судининг 16 сентябрь куни ёйинлаган баёнотига мувофиқ, Арманистон Озарбайжонни “давлат томонидан дастакланган нафрат сиёсати” доирасида ўнлаб йиллардан бери “арманларни ирқий дискриминацияга дучор қилиб келган”ини иддао қилмоқда. Ереван мулоҳазасича, “арманлар тизимли дискриминация, оммавий қатллар, қийноқлар ва бошқа суиистеъмоллардан жабр кўришган”.\nҲаага суди баёнотида Арманистон “бу ҳуқуқбузарликлар, фуқаролигидан қатъи назар, арман миллатига мансуб бўлган шахсларга қаратилган”ини иддао қилаётгани айтилган.\nРасмий Ереван даъво аризасида 2020 йилнинг 10 ноябрь куни оташкесим тартиби кучга киргани ортидан “ҳатто жанговар ҳаракатлар тўхтаганидан кейин ҳам” Озарбайжон армани асирларни, гаровдагиларни ва қўлга олинган бошқа шахсларни ўлдиришда, қийнашда ва бошқа йўллар билан камситишда давом этган”ини билдирган.\nОзарбайжон Ташқи ишлар вазирлиги вакили Боку “қатъий тарзда ўзини ҳимоя қилиши”ни, худди шу каби ҳуқуқбузарликлар бўйича Арманистон томони айбланган даъво аризасини судга киритишни режалаётганини урғулаган.\nОзарбайжон билан Арманистон ўртасидаги муносабатлар ўтган йили Тоғли Қорабоғ атрофида бўлиб ўтган тўқнашувдан кейин таранглигича қолмоқда. Икки мамлакат ўртасидаги олти ҳафталик уруш камида 6 минг 900 кишининг умрига зомин бўлган. 2020 йил ноябрида томонлар Москва воситачилигида ўқ отишни тўхтатишга оид келишувни имзолаганлар. Келишув шартларига кўра, Арманистон этник арманилар томонидан ўн йиллар давомида назорат қилиб келинган ҳудуднинг бир қисмини Озарбайжонга топширган.\nТинчлик келишувининг имзоланиши ва урушдаги мағлубият Арманистонда сиёсий инқирознинг юзага келишига сабаб бўлган.\nЖаҳон соғлиқни сақлаш ташкилоти Россиянинг коронавирусга қарши “Спутник V” вакцинасини маъқуллашни яна ортга сурди, ушбу масала ишлаб чиқарувчининг заводида қайта тафтиш ўтказилганидан сўнг ҳал қилинади. Бу ҳақда Панамерика соғлиқни сақлаш ташкилоти раҳбарининг ўринбосари Жарбас Барбоса маълум қилди.\n“Ишлаб чиқарувчилар вакцина ишлаб чиқариладиган корхоналар зарур стандартларни жорий этишга розилигини тасдиқлаши лозим. “Спутник V” вакцинаси қўлланишини маъқуллашга келсак, ушбу жараён тўхтатиб турилади, чунки “Спутник V” ишлаб чиқариладиган фабрикалардан бири тафтиш қилинганида тегишли стандартларни жорий этишга розилиги аниқланмаган”, деди Барбоса.\nПанамерика соғлиқни сақлаш ташкилоти Шимолий ва Жанубий Америкадаги интернационал агентлик бўлиб, ЖССТнинг минтақавий бўлими сифатида иш юритади.\nИюнь ойида ЖССТ экспертлар гуруҳи Уфадаги “Фармстандарт-УфаВИТА” корхонаси “Спутник V” ишлаб чиқаришда айрим қоидабузарликларга йўл қўяётганини аниқлаган. Эътирозлар атроф-муҳит мусофазаси ва кимёвий чиқиндилар мониторинги билан боғлиқ. Тафтиш хулосалари вакцина ишлаб чиқарувчиси ва Россия назорат идораларига юборилган.\n“Спутник V” вакцинаси Jurabek Laboratories фармацевтика ширкати томонидан Ўзбекистонда ҳам қуйилмоқда. Аввалроқ ширкат вакиллари Ўзбекистонда ишлаб чиқарилажак “Спутник V” вакцинаси шу йилнинг октябрь ойида мамлакат ички бозорига чиқарилишини ҳақида маълум қилишган.\nЖССТ текшируви “Спутник V” ишлаб чиқарувчиси томонидан вакцинани рўйхатга олиш ҳақида ариза берилиши муносабати билан ўтказилган.\nҚирғизистонда Қумтор олтин конига оид иш бўйича собиқ бош вазир қўлга олинди\nҚирғизистонда собиқ бош вазир Жўўмарт Ўтўрбаев Қумтор олтин конига оид иш бўйича коррупцияда гумонланиб, қўлга олинди. Бу ҳақда Озодликнинг қирғиз хизмати Қирғизистон миллий хавфсизлик давлат қўмитаси маълумотига таянган ҳолда хабар қилди.\nТергов тахминича, Ўтўрбаев хорижий ширкат манфаати йўлида Қирғизистон сув кодекси ҳамда “Сув тўғрисида”ги қонун талабларини бузган. Иддаога кўра, собиқ бош вазир олтин кони бош режаси бўйича экологик экспертизасини ўтказишда давлат комиссиясига босим ўтказган ва икки музликнинг йўқ қилинишига розилик берган.\nАвгуст ойи бошида Қумтор иши бўйича собиқ бош вазир Темир Сариев ҳибсга олинганди. Тергов тахминига кўра, у кон иши туфайли юзага келадиган экологик зарар суммасини пасайтирган.\nМиллий хавфсизлик қўмитасидаги сўроқда собиқ президент Асқар Ақаев ҳам бўлган. 2005 йилдан бери Москвада яшаётган Ақаев ўтган ой ўз ихтиёри билан Бишкекка келган. У тергов билан ҳамкорлик қилишга тайёр эканини билдирган. Сўроқдан кейин у яна Москвага учиб кетган.\nҚумтор конидаги ишлар Канаданинг Centerra Gold ширкати билан биргаликда олиб борилган, бироқ кейинроқ Қирғизистон ҳукумати конни миллийлаштириш жараёнини бошлаган. Шу йил август ойидан расмий Бишкек кон бўйича шартномани денонсация қилишга киришган.\nРоссия ташқи ишлар вазири Сергей Лавровнинг эҳтимолий қариндошлари тадбиркор Олег Дерипасканинг хусусий учоқлари, уйлари ва меҳмонхоналаридан фойдаланади. Бунинг эвазига Лавров тадбиркорнинг бизнес манфаатларини ҳимоя қилади. Бу ҳақда Алексей Навальнийнинг тарафдорлари ўтказган суриштирувда айтилган.\nСуриштирув Давлат думаси сайловида овоз бериш бошланишидан бир кун олдин эълон қилинган. Сайловда Лавров фамилияси “Единая Россия” рўйхатининг дастлабки бешталигига киритилган.\n14 сентябрь куни “Важние истории” нашри Светлана Полякова исмли қандайдир аёлга оид суриштирувини эълон қилган: унинг оиласи 1 миллиард рубль қийматли мол-мулкка эгалик қилади. Нашр бу аёл Россия ТИВ раҳбари билан “яқин алоқада” эканини иддао қилган. Полякова “Россия ТИВда катта обрўга эга” бўлиб, вазирга алоқадор бизнес билан шуғулланган.\nШу йилнинг 1 август куни турк блогери Йўрук Ишик Эгей денгизи соҳилида, Бодрум ҳудудида “Saluzi” номли яхтани пайқагани, унинг бортида Россиянинг юқори мартабали мулозимлари, жумладан Лавров ҳам дам олганини ёзиб чиққан эди.\nНавальний тарафдорлари Лавров бу яхтадан Светлана Полякова ҳамда унинг қизи билан бирга фойдаланганини иддао қилишмоқда ва бунинг исботи сифатида Полякованинг парвоз йўналишлари жадвали ҳамда қизининг ижтимоий тармоқлардаги хабар ва суратларини келтиришган. Айтилишича, бу яхта ижара ҳақини (ҳафтасига қарийб 500 минг доллар) Олег Дерипаска тўлаган.\nСуриштирувда хулоса қилинишича, Лавровга расмий халқаро сафарларда нафақат Светлана Полякова ва қизи, балки Полякованинг онаси ва жияни ҳам ҳамроҳлик қилади. Навальний тарафдорлари улар Олег Дерипаскага қарашли хусусий учоқда дам олгани Европага кўп марталаб учишганини аниқлашган. Светлана Полякованинг қизи Полина эса Дерипасканинг меҳмонхоналари ва виллаларида бир неча бор дам олган.\nБунинг эвазига Лавров Дерипаскага ёрдам бериб келади, хусусан, вазир ундан халқаро санкциялар олиб ташланишига эришган, дейилган суриштирувда.\nТИВ вакили Мария Захарова Навальний тарафдорлари тайёрлаган материални “сохта суриштирув” деб атаб, бу каби лойиҳалар чет эл махсус хизматлари томонидан дастакланишини айтган. “Лавровнинг профессионаллигига энг ашаддий рақиблари ҳам шубҳа қилишмайди. Унинг обрў-эътибори мустаҳкам”, деган Захарова.\nТуркманистон Туркий кенгашнинг тўлақонли аъзосига айланади\nТуркий кенгашнинг бундан олдинги йиғилиши 2019 йилнинг 15 октябрида Озарбайжонда ўтган эди.\nЖорий йилнинг октябрида Туркманистон Туркий кенгашнинг тўлақонли аъзосига айланиши кутилмоқда. Бу ҳақда Озарбайжоннинг Report.az нашри Туркия бош вазири Бинали Йилдиримга таянган ҳолда хабар берди.\nТуркманистон Ташқи ишлар вазирлиги июнь ойи охирларида Ашхабод Туркий кенгашга махсус мақом билан аъзо бўлиш имкониятини ўрганаётганини билдирган эди.\nТуркий кенгашнинг VIII саммити 12 ноябрь куни Туркиянинг Истанбул шаҳрида бўлиб ўтади. Туркия бош вазири Бинали Йилдиримга кўра, йиғилишда Туркий кенгаш номи “Туркий тилли давлатлар ташкилоти” деб ўзгартирилиши режалаштирилган.\nАйни пайтда Озарбайжон, Қозоғистон, Қирғизистон, Ўзбекистон ва Туркия мазкур ташкилотга тўлақонли аъзо, Венгрия эса кузатувчи мақомига эга. Ташкилотга 2009 йилда асос солинган.\nКХШТ вазирлари Афғонистон таҳдид қилган тақдирда Тожикистонга ёрдам кўрсатишларини билдирди\nТожикистонда шу кунларда КХШТ ва ШҲТ саммити ўтмоқда.\nКоллектив хавфсизлик шартномаси ташкилоти – КХШТга аъзо давлатлар Афғонистон таҳдид қилган тақдирда Тожикистонга ёрдам кўрсатишга ваъда бердилар. Афғонистондаги вазият 15 сентябрь куни Душанбеда ўтган КХШТ Ташқи ишлар вазирлари кенгаши, Мудофаа вазирлари кенгаши ва Хавфсизлик кенгаши котиблари қўмитасининг қўшма йиғилишида асосий мавзу бўлди.\nКХШТ Бош котиби Станислав Зась Душанбе йиғилишида аъзо давлатлар Афғонистон тинчлик ўрнатилган, барқарор, террорчилик ва наркотиклардан ҳоли давлат бўлиши лозимлиги тўғрисда БМТ қабул қилган резолюцияни қўллаб-қувватлаганларини айтди.\nАйни пайтда Зась Афғонистон билан чегараларда хавфсизликка таҳдид пайдо бўлса «аъзо давлатлар Тожикистонга барча керакли ёрдамни кўрсатишлари»ни таъкидлади.\n1992 йилда ташкил этилган КХШТга Беларусь, Арманистон, Қирғизистон, Қозоғистон, Россия ва Тожикистон аъзо бўлган.\nТожикистон – Афғонистон чегарасининг узунлиги 1300 километрни ташкил қилади.\nТолибон лидерларидан бири Бародар ички низо оқибатида ўлдирилгани тўғрисидаги хабарларни рад этди\nБародар қисқа интервьюси давомида Толибон ҳукумати ичида низолашув борлиги тўғрисидаги маълумотларни инкор қилди.\nТолибон лидерларидан бири ва Бош вазир ўринбосари Абдул Ғани Бародар ички низо оқибатида ўлдирилганини тўғрисидаги хабарларни рад этди.\n“Бу ҳақиқатга зид. Мен соғ-саломатман”, -деди Бародар телевидениега берган интервьюсида. Мазкур интервьюни Толибоннинг Доҳадаги сиёсий офиси Твиттер саҳифасида эълон қилди.\nБародар қисқа интервьюси давомида Толибон ҳукумати ичида низолашув борлиги тўғрисидаги маълумотларни ҳам инкор қилди.\nАввалроқ Афғонистонда Бародар кўринмай қолгани, у ўз тарафдорлари ва Толибонга алоқадор Ҳаққоний тармоғи аъзолари билан бўлган оммавий муштлашувда ўлдирилгани тўғрисида хабарлар пайдо бўлган эди.\nРоссиялик фойдаланувчилар Google Docs блокировка қилинганини билдирмоқда\nРоссия ҳукумати ҳозирча блокировка тўғрисидаги хабарларга муносабат билдирмади.\nРоссиялик фойдаланувчилар 15 сентябрдан бошлаб Google Docs блокировка қилинаётгани тўғрисида хабар бермоқда.\n"Медиазона" нашрининг ёзишича, ntc.party сайти фойдаланувчилари Google Docsга кириб бўлмаётганидан шикоят қилган. GlobalCheck лойиҳаси ҳам мазкур муаммо тўғрисида хабар берди.\nGlobalCheck ва Роскомсвобода лойиҳаларининг билдиришича, Google Docsда 19 сентябрда ўтадиган сайловда Алексей Навальний тарафдорлари жойлаштирган “Ақлли овоз бериш” платформаси мавжуд. Ҳукумат мана шу сабабдан ҳам Google Docsни тўсаётган бўлиши мумкин.\n16 сентябрь куни эрталаб "Код Дурова" телеграм-канали Google Docsга кириш юз фоиз фойдаланувчилар учун қайта тикланганини билдирди.\nАҚШ, Британия ва Австралия мудофаа альянсини ташкил этди\nУч давлат раҳбарлари видеоалоқа орқали саммит ўтказмоқда.\nАвстралия, Британия ва АҚШ мудофаа ва хавфсизлик соҳасида янги альянс – AUUKUS ташкил этганини билдирди.\n«Мазкур ташаббус ҳар биримиз тез ривожланаётган таҳдидлардан ҳимояланиш учун энг замонавий воситаларга эга бўлишимизга қаратилган»,-деди АҚШ президенти Жо Байден.\nАҚШ, Британия ва Австралия Хитойнинг Ҳинд-Тинч океани минтақасидаги ҳарбий ҳозирлиги кучайиб бораётганидан ташвишланмоқда. Уч давлат Хитойнинг минтақадаги таъсирини озайтиришни мақсад қилган.\nAUUKUS доирасида Австралия ядровий қуролга эга бўлмаган атом сув ости кемалари билан таъминланади.\n2017 йилда Австралия Франциянинг Naval Group кемасозлик ширкати билан 66 миллиард долларлик шартномани имзолаган эди. Шартномага асосан Франция Австралияга 12 та сув ости кемаси етказиб берадиган бўлган.\nAUUKUS ташкил этилиши ортидан Австралия Франция билан имзоланган шартномани бекор қилди.\nФранция ҳарбийлари «Саҳрои Кабирдаги Ислом давлати» лидерини ўлдирди\nМалидаги Француз ҳарбийси мамлакат байроғини кўтармоқда.\nФранция ҳарбийлари «Саҳрои Кабирдаги Ислом давлати» лидери Аднан Абу Валид ал Сахравийни ўлдиргани тўғрисида 16 сентябрга ўтар кечаси президент Эммануэль Макрон Twitter саҳифасида маълум қилди.\n«Саҳрои Кабирдаги Ислом давлати» жангарилари Мали, Нигер ва Буркино-Фасо давлатларида кўплаб террор ҳаракатларини содир этган. Сўнгги пайтларда мазкур минтақада тинч фуқароларга нисбатан ҳужумлар кўпайган.\nФранция Мали, Ҳабашистон, Буркина-Фасо, Нигер ва Чадга экстремистик гуруҳларга қарши курашда кўмак кўрсатиб келади. БМТ ва Европа Иттифоқи миссияси доирасида Малида Германиянинг бир неча юз аскари ҳам жойлаштирилган. Мазкур ҳудудда 5100 француз ҳарбийси бор.\nПутин ўз атрофидаги ўнлаб киши коронавирусга чалинганини билдирди\nДушанбеда ўтаётган КХШТ саммитида Путин онлайн иштирок этмоқда.\nРоссия президенти Владимир Путин ўз атрофидаги кишилардан “бир ёки икки нафари” эмас, балки “бир неча ўн киши” коронавирусга чалинганини билдирди.\nДушанбеда ўтаётган Коллектив хавфсизлик шартномаси ташкилоти - КХШТ саммитида онлайн иштирок этаётган Путин ўз нутқида мана шу сабабли Тожикистон пойтахтига бора олмаганини таъкидлади.\nВладимир Путин 13 сентябрь куни ўзини изоляциялаш режимига ўтиши ҳақида билдирган эди. Кремль Россия президенти Тожикистон пойтахти Душанбеда ўтадиган КХШТ ва ШҲТ саммитларига бормаслиги маълум қилган. У мазкур саммитларда онлайн тарзда иштирок этади.\nДушанбеда ўтадиган мазкур икки саммитининг асосий мавзуси Афғонистондаги вазиятни муҳокам қилишдир. Аввалроқ Хитой раҳбари Си Цзиньпин ҳам ШҲТ саммитга келмаслиги хабар қилинган.\nТарихда илк бор коинотга профессионал астронавтсиз экипаж парвоз қилди\nDragon фазо кемаси\nАҚШда 15 сентябрь куни “SpaceX” ширкатининг “Dragon” фазо кемаси коинотга парвозлар тарихида илк бор профессионал астронавтларсиз орбитага учди. Экипаж аъзолари бўлмиш тўрт кишининг барчаси космик сайёҳ бўлиб, улар Ер орбитасида уч кун бўлишади.\nМазкур ғоя америкалик миллиардер Жаред Айзекманга тегишли. Коинотга у билан бирга St. Jude болалар онкологияси шифохонаси ҳамшираси, лотерея ғолиби ва шаҳар коллежи ўқитувчиси парвоз қилишган.\nПарвоздан расмий мақсад – болалар касалхонаси учун хайрия маблағлари йиғиш. Саёҳат сарф-харажатларини Айзекман тўлайди, бироқ бу қанчага тушиши очиқланган эмас.\nУшбу “Dragon” автоматик фазо кемаси коинотда олдин ҳам бўлган. У астронавтларни Халқаро космик станцияга (ХКС) этиб қўйганди. Уни Ер орбитасига олиб чиқиб, ортга қайтадиган “Falcon” ташувчи ракетаси эса аввал ҳам уч марта фазо кемаларини учиришда қўлланган.\nАйзекман илтимосига биноан парвоз ноодатий баланд орбитада – Ер сатҳидан 575 километр ва ХКС айланадиган орбитадан 160 км юксакда кечади. Бошқарув жараёни тўлиқ автоматлаштирилган бўлса-да, парвоз иштирокчилари фавқулодда вазиятларда қандай ҳаракат қилишни ўрганиш учун олти ойлик тайёргарликдан ўтишган.\nМазкур парвоз, иштирокчилар ва ташкилотчилар умид қилишича, фазовий сайёҳликни оммалаштиришда муҳим қадам бўлади.\n“SpaceX” ширкати навбатдаги сайёҳлик парвозини келгуси йил бошларида амалга оширишни режаламоқда. Унда уч нафар тадбиркор собиқ астронавт ҳамроҳлигида ХКСга жўнаб кетиши кутиляпти.\nПетербургда Навальнийга бағишланиб чизилган граффити қаршисида турган полициячи\nРоссиялик мухолифатчи Алексей Навальний “Time” журнали томонидан тузилган анъанавий “Дунёнинг 100 нафар энг обрўли кишилари” рўйхатидан жой олди.\nНавальний ҳақидаги эссени россиялик бошқа таниқли мухолифатчи Гарри Каспаров ёзган ва у журналда “Кумирлар” тоифасида эълон қилинган. Ушбу бўлимга Навальнийдан ташқари Британия шаҳзода Ҳарри ва унинг рафиқаси Меган Маркл, америкалик хонанда Бритни Спирс, эронлик ҳуқуқбон Насрин Сотуде ва бошқалар кирган.\nКаспаровнинг ёзишича, “дунёда ҳамма шахсий манфаатларини ҳимоя қилишга ва ўз жонини сақлаш тобора кўпроқ интилаётгани пайтда Навальний бу йил фидокорлик ва жасорат кўрсатиб, иложсиз ишни амалга оширган”. Бунда мухолифатчининг жорий йил январида Россияга қайтгани ва қамоққа олингани назарда тутилмоқда.\n“Эндиликда Навальний Россиянинг энг ёмон қамоқхоналаридан бирида ўтирибди, унинг тақдири, мавжуд далилларга кўра, режимининг мисли кўрилмаган даражада коррупциялашиб кетганинини фош этгани учун Навальнийнинг жонига қасд қилишга уринган диктатор қўлида. Навальний ўз мамлакатида ўзгаришлар бўлишига эришиш учун борлиғини хавф остига қўйишдан бўлак чора топа олмади. Бу қўрқмас инсоннинг куч-қудратини Путиндек чексиз ҳокимият эгаси ҳам тан олади”, деб ёзган Каспаров “Time”да эълон қилинган эсседа.\nБир пайтлар “Йил одами” ўлароқ “Time” муқовасида чиққан Путиннинг ўзи бу сафар энг нуфузли кишилар юзталигида йўқ. “Етакчилар” тоифасида, жумладан, АҚШ президенти Жо Байден, унинг салафи Дональд Трамп, Хитой раҳбари Си Цзиньпин, Эрон президенти Иброҳим Раисий, Исроил бош вазири Нафтали Беннеттлар қайд этилган.\nАлексей Навальний шу кунда ўтмишдаги “Ив Роше” ширкатига оид жиноят иши бўйича колонияда қамоқ жазосини ўтамоқда. Инсон ҳуқуқлари ташкилотлари уни сиёсий маҳкум деб тан олган.\nБританияда ташқи ишлар вазири алмашди\nБританияда бош вазир Борис Жонсон кабинетида амалга оширишлар ўрин алмашишлар оқибатида ташқи ишлар вазири ўзгарди. Эндиликда ташқи сиёсат учун масъул бўлган вазирликка Элизабет (Лиз) Трасс раҳбарлик қилади. Аввал у савдо вазири лавозимида ишлаган. Шу билан бирга, Трасс аёллар ва тенг имкониятлар ишлари вазирлигининг ҳам раҳбари бўлиб ҳисобланади.\nШу тариқа Лиз Трасс Консерватив партиядан Британия Ташқи ишлар вазирлигига раҳбарлик қиладиган илк аёл бўлиши кутилмоқда.\nАввалги ташқи ишлар вазири Доминик Рааб ТИВга 2019 йилдан бери раҳбарлик қилиб келаётган эди ва феълан Жонсоннинг ўринбосари ўлароқ кўриларди. Борис Жонсон 2020 йил баҳорида коронавирусга чалинган пайтда у ҳатта ҳукуматга раҳбарлик қилиб турган.\nСўнгги ҳафталарда Рааб Кобул толиблар томонидан эгаллаб олинган пайтдаги тутуми туфайли кескин танқидга учраган. Ўша пайтда Критда ҳордиқ чиқараётган вазир Афғонистонда жадал ўзгараётган вазиятга муносабат билдирган эмас.\nЎзгаришлардан сўнг ҳукумат таркибида қолган Рааб эндиликда Адлия вазирлигини бошқариши айтилмоқда. Ҳукумат пандемия туфайли иқтисодиётда юзага келган муаммоларни ҳал этолмаётганига оид айбловлар янграётгани манзарасида Борис Жонсон ўз кабинетида бошқа ўзгаришларни ҳам амалга оширган.\nРоссиянинг собиқ президенти Дмитрий Медведев\nРоссиянинг собиқ президенти ва бош вазири Дмитрий Медведев Давлат Думасига сайловда “Единая Россия” рўйхатида бошчилик қилишга ва янги Думада спикер лавозимини эгаллашга умид қилган, аммо бунга Президент администрацияси ва шахсан унинг раҳбари Сергей Кириенко қарши чиққан. Бу ҳақда Россия ҳукуматидаги манбаларидан олинган маълумотга таянган ҳолда Би-би-си рус хизмати хабар қилди.\nМедведевнинг Хавфсизлик кенгаши раисининг ўринбосари лавозимидаги фаолиятига бағишланган катта мақолада у ўтган йили ҳукумат раҳбарлигидан кетганидан сўнг катта сиёсатга қайтишга урингани ҳақида ҳикоя қилинади. Айтилишича, Медведевнинг уринишлари ҳозирча муваффақият келтирмаган.\n“Медведев сиёсий нафақага чиқишни хоҳламайди, Хавфсизлик кенгашидаги ҳозирги лавозими эса унинг учун айнан сиёсий нафақани англатади. Бош вазирликдан истеъфога чиққанидан сўнг у яна расман нуфузли сиёсий шахс мақомига эришиш мақсадида Думага сайланиш ва унга спикер бўлиш учун ички сиёсат бўйича куратор ҳамда президент маъмурияти раҳбари Сергей Кириенко билан бир йилдан зиёд курашди”, дейилган мақолада.\nИддао қилинишича, Медведевнинг рейтинги жуда пастлиги сабабли Кириенко унинг “Единая Россия” рўйхати бошида туришига қарши чиққан. Натижада, шунча уринганига қарамай, Медведев расман ўзи раҳбарлик қиладиган партия рўйхатига киролмаган.\nШунингдек, мақолада айтилишича, 2020 йил 15 январида ҳукумат раҳбари лавозимидан истеъфога чиқарилиши Медведев учун ёқимсиз “сюрприз” бўлган – Владимир Путин унга бу ҳақда Конституцияга ўзгартишлар киритилишига бағишланган чиқишидан бир неча кун ёки ҳатто бир неча соат олдин маълум қилган экан.\nМақолада Медведев Хавфсизлик кенгашида “ўзини топа олмаган”и ва борган сари обрў-эътиборини йўқотаётгани айтилади. Хусусан, у янги бош вазир Михаил Мишустин билан чиқишмайди, лекин ҳамон Владимир Путинга содиқлигича қолган.\nҚозоқ депутатлари Тожикистонга бепул қурол етказиб беришга оид қонун лойиҳасини муҳокама қилади\nТожикистонлик ҳарбийлар (иллюстратив сурат)\nҚозоғистон қурол-аслаҳасини Тожикистонга бепул етказиб бериш тўғрисидаги қонун лойиҳаси Қозоғистон парламенти Мажлиси (қуйи палатаси) муҳокамасига киритилди. Бу ҳақда палатанинг халқаро алоқалар ва мудофаа қўмитаси раиси Ойгул Куспан маълум қилган.\nМажлис спикери Нурлан Нигматулинга кўра, қонун лойиҳаси “Қозоғистон Республикаси ҳукумати ҳамда Тожикистон Республикаси ҳукумати ўртасида тузилган тожик-афғон чегарасига туташ ҳудудларда хавфсизликни таъминлашга ҳарбий-техник кўмаклашиш ҳақидаги шартномани тасдиқлаш тўғрисида” деб номланади.\nКуспаннинг айтишича, ушбу шартнома 2021 йил 12 июлида Нур-Султонда имзоланган.\n“Қозоғистон Тожикистонга бепул ҳарбий-техник ёрдам кўрсатади. Комиссия қонун лойиҳаси бўйича хулоса беришга тайёр”, деган депутат.\nАвгуст ойида Тожикистон қўшни Афғонистонни ўз назоратига олган Толибон ҳаракатига қарши эканини очиқ билдирган эди.\n1990-йиллар бошларидан бери ҳокимиятда қолаётган президент Эмомали Раҳмон афғон уруши даврида толибларга қарши курашган афғонистонлик тожикларни дастаклайди.\nСўнгги йилларда Тожикистон Россия ва Хитой, АҚШ, НАТО, Европа Иттифоқи ҳамда ЕХҲТдан ҳарбий кўмак олган.\nЖорий йилнинг июнида Қозоғистон Мудофаа вазирлиги Тожикистонга уч миллион донадан ортиқ қурол ҳарбий ёрдам тариқасида етказиб берилишини маълум қилган.\nҚозоғистоннинг Тожикистонга ҳарбий ёрдам бериши ҳақидаги хабар ижтимоий тармоқларда турли фикрларни пайдо қилган. Буни бир неча ой муқаддам қирғиз-тожик чегарасида юз берган қуролли тўқнашувга боғлаётганлар бор. Шу муносабат билан Қозоғистон Мудофаа вазирлиги айни тусдаги ҳарбий ёрдам Қирғизистонга ҳам берилиши ва Тожикистонга кўрсатилаётган ҳарбий кўмакнинг тожик-қирғиз можаросига дахли йўқлигини маълум қилган.\nРухсатми ёки тақиқ? Мактабда яна рўмол можароси\n“Фарзандларим отаси номимизга кредит олиб, бизни ташлаб кетди!”\n"Ялла" қандай ташкил топган. Фарруҳ Зокиров эксклюзив интервьюси\nПиёда юрганларга Мирзиёев ваъда қилган пуллар тўхтади\nТошкентда 12 нафар шахс ҳизбчиликда гумонланиб ушланди\nДСҚ: Ўзбекистон йил бошидан импортга 15,7 млрд сарфлаган\nМосквада таниқли ўзбек актёри Шуҳрат Эргашев вафот этди (ВИДЕО)\nSpaceX ширкати тарихда илк маротаба 4 нафар ҳаваскорни фазога учирди


Ўзбекистонлик "қопқоқ ўғриси" жавобгарликка тортилади\n"Қопқоқ ўғриси" ўзбекчасига тўй қилиб, 400 кишига ош бериш ҳаражатини қоплаш мақсадида бу ишга қўл урганини айтган.\nМосквадаги Данилово қабристонидан канализация қувурларининг темир қопқоқларини ўғирлаётган Ўзбекистон фуқароси қўлга олинди. Москва шаҳар Жанубий округ ИИБси расмийси Наталья Мальцевага кўра, Москвада фаррош бўлиб ишлган ўзбекистонлик мардикор Данилово қабристони қўриқчилари томонидан жиноят жойида ҳибсга олинган.\nМосквада тарихий обидалар қаторига киритилган Данилово қабристонидан ўз шериклари билан канализация қопқоқларини ўғирлаётган Ўзбекистон фуқароси қўлга олинди.\nБу хабарни тасдиқлаган Москва шаҳар Жанубий округ ИИБси расмийси Наталья Мальцевага кўра, ўғриликда гумонланаётган Ўзбекистон фуқароси Москвада расман фаррош сифатида қайдга олинган. Уни Данилово қабристони қоровуллари жиноят жойида қўлга олди, дейди ички ишлар ходими.\n- Ўзбекистонлик 20 ёшли шахс қўлга олинди. У ўғирланган канализация қопқоқларини сотиб қўшимча даромад олишни кўзлаган. Унинг шериклари бўлган, чунки люклар жуда оғир – 70 килогача эди. Лекин шериклари “Газель” автомашинасида қочиб кетишга улгурган,- дейди полиция расмийси.\nШунга қарамасдан, у шерикларсиз ишлагани ва ҳар бир темир қопқоқни 200 рублдан пуллаганини айтмоқда, дея қўшимча қилди Мальцева.\nПолиция ходимларига берган кўрсатмасида, бу йигит уйланишга пул тўплаш ниятида бу ишга қўл ургани ва тўйига 400 кишини таклиф қилишни режалаштирганини айтган.\nИсми Очил экани айтилаётган ўзбекистонлик фаррош аравачада канализация люкларини олиб кетаётганида, уни қабристонга келганлардан бири кўриб қолган.\n- У (воқеа гувоҳи-таҳр) қабристондан ниманидир олиб чиқиб, “Газель” автомашинасига юклаётган йигитларни кўриб қолган ва қўриқчиларни чақирган. Жиноятчиларнинг темир ломи ётган жойда қўриқчилардан бири яширинган ва бироз вақтдан кейин ломни олиб кетгани келган шахсни қўлга олган. Милиция ҳозирча йўқолган 15 дона темир люкларнинг 3 донасини топди,- дейди Наталья Мальцева.\nПолиция расмийси айни пайтда Москвадаги барча металл қабул қилувчи пунктлар полиция ходимлари томонидан текширилаётганини маълум қилди. Унинг айтишича, охирги пайтларда Москванинг Жанубий округида майда жиноятлар билан қўлга тушаётган мигрантлар сони кўпайиб бораётгани кузатилмоқда.\nМоскванинг Бош тергов бошқармаси раҳбари Вадим Яковенконинг оммавий ахборот воситаларига берган маълумотига кўра, 2010 йилда Россия пойтахтида мигрантлар томонидан жами 12 мингдан зиёд жиноятлар содир этилган.\nПолиция раҳбарияти жиноятларни уюштириш учун муҳожирлар йирик жиноий гуруҳларга бирлашаётганидан хавотир билдирмоқда. Озодлик Россия пойтахтининг турли минтақаларида меҳнат муҳожирлари шаҳарчалари пайдо бўлаётгани ҳақида хабар берган эди.\nДанилово қабристонининг ўзини Владимир, деб таништирган қўриқчилар сменаси бошлиғининг сўзларига кўра, ўзбекистонлик бу йигитча фақат майда ўғрилик юзасидан жавобгарликка тортилади.\n- Данилово қабристони Москванинг қадимги тарихий обидаларидан ҳисобланади. Бу ерда машҳур шахсларнинг қабрлари бор. Яхшиям ўғрилар тарихий обидалар атрофидаги темир панжара ёки бошқа конструкцияларни олмасликка ақли етган, фақат оғир темир қопқоқларни олиб чиққан. Акс ҳолда улар яна “вандализм” моддаси бўйича ҳам жавобгарликка тортилиши мумкин эди,- дейди Данилово қабристони қоровули.\nАниқланишича, бу қабристонда Третьяковлар сулоласи ва бошқа бир қатор рус зиёлилари ва руҳонийлари кўмилган. Қабристоннинг мусулмонлар учун ажратилган қисмида эса, машҳур совет раққоси Маҳмуд Эсомбоев дафн этилган.\nОмадсиз "қопқоқ ўғрисига" нисбатан эса Россия Жиноят Кодексининг “ўғирлик” моддаси бўйича жиноий иш қўзғатилди. Ҳозирда айбланувчи Москва шаҳар тергов изоляторларидан бирида сақланмоқда.


Бош сахифа > Янгиликлар > НКМКДА МАЪНАВИЙ ТАДБИР\nНавоий кон-металлургия комбинатида улуғаллома А.Навоий таваллудининг 580 йиллигини кенг нишонлаш тадбирлари бошлаб юборилди. “Фарҳод” маданият саройи яна адабиёт ихлосмандларини ўз бағрига олди. Унда корхона ишчи-хизматчилари, ёшлар, хотин-қизлар, зиёлилар, кенг жамоатчилик ва оммавий ахборот воситалари вакиллари иштирок этишди.\n– Навоий бобомиз асарларидаги миллий ва умуминсоний ғоялар ёшларимизни тарбиялашда муҳим ўрин тутади. Бетакрор ижод намуналари инсониятни эзгуликка чорлайди. Ҳар доим Навоий асарларидаги ғояларни кенг тарғиб этиш ижобий самара беради, деб ўйлайман. Комбинат маъмурияти ва касаба уюшмаси Кенгаши томонидан ташкил этилган мазкур тадбир шу мақсадга қаратилгани билан аҳамиятлидир, – дейди НКМК Касаба уюшмаси Кенгаши раиси ўринбосари M.Нуримова.\nБу каби тадбирлар комбинатнинг барча бўлинмаларида ҳам кўтаринкилик билан давом этмоқда.\nКўрилганлар сони: 322


Теглар: Спорт, Бола\nДобавлено: 26.10.2016, 11:49\nБуюк Британиянинг Перранпорт шаҳрида яшовчи саккиз ёшли Маршалл Женсон исмли бола менингит касаллиги туфайли қўл-оёғидан маҳрум бўлганига қарамай, якка кураш билан шуғуллана бошлади, деб хабар берди “Lenta.ru” нашри.\nМаршалл Женсон ижтимоий тармоқда жанг санъати ҳақидаги видеороликларни томоша қилгач, унда жиу-житсу жанговор санъати билан шуғулланиш ғояси туғилган. Бунгача у протез оёқ билан “Тоттенхэм” футбол клуби спортчилари билан машғулотларга қатнашган. Якка курашда Женсоннинг протезлардан фойдаланиш нияти йўқ.\nБоланинг қўллари тирсагигача, оёғи эса тиззасига олиб ташланган. Аммо бундай оғир касаллик Маршаллнинг ақлий қобилиятига таъсир кўрсата олмаган. Отасининг айтишича, кўпчиликнинг боласининг ногиронлиги туфайли унга раҳми келади. Аммо Маршалл ҳеч қачон кайфиятини туширмай, уларга далда берганлиги боис фарзандининг мажруҳлигини ҳис қилмайди.


Ўзбекистонда «Спутник V» вакцинасини тезкор сертификациялаш масаласи устида ишланмоқда ва вакцина ишлаб чиқаришни маҳаллийлаштириш бўйича ҳам музокаралар олиб борилмоқда. Бу ҳақда Санитария-эпидемиологик осойишталик ва жамоат саломатлиги хизмати бошлиғи Баҳодир Юсупалиев ССВ матбуот хизматига берган интервьюсида маълум қилган.\n«Ҳозирда ушбу вакцинанинг яроқлилиги, хавфсизлиги ва сифати юзасидан лаборатор текширишларни ўтказиш мақсадида Россия Федерациясининг ишлаб чиқарувчиларидан махсус текширув тестлари ва реагентлар сўралган. Ушбу реагентлар ва тестлар келгандан сўнг қисқа муддат ичида текширувлар ўтказилиб, вакцина яроқлилиги ва хавфсизлиги тўғрисида ҳужжат тақдим этилади ва уни республикамизда ишлатиш мумкинлиги тўғрисида хулоса қилинади», деган Баҳодир Юсупалиев.\nУнинг билдиришича, Санитария-эпидемиологик осойишталик ва жамоат саломатлиги хизмати Россиянинг тўғридан тўғри инвестициялар жамғармаси билан «Спутник V» вакцинаси бўйича мунтазам мулоқотлар амалга оширмоқда. Мазкур жамғарманинг масъул ходимлари Ўзбекистонга ташриф буюриб, 100 доза вакцина олиб келган. Ушбу вакцина 20 даража совуқ ҳароратда сақланишни талаб этади. Вакцина 3 мл флаконда 5 дозадан қадоқланган бўлиб, бир нафар фуқарога 0,5 мл миқдорида эмлаш тавсия этилган.\nУнинг айтишича, бугунги кунда ушбу вакцинанинг Россияда 12 минг нафар кўнгиллида ўтказилган 3-клиник синов босқичлари натижалари бўйича маълумотлар маҳаллий мутахассислар томонидан ўрганилмоқда. Шунингдек, 25 минг нафар кўнгиллида ўтказилган синовлар натижалари тўғрисида маълумотлар Россия томонидан тақдим этилиши кутилмоқда.\n«Спутник V» вакцинасининг Ўзбекистонга олиб келиниши, рўйхатдан ўтказилиши, эмлаш жараёнига тайёргарлик кўриш, тиббиёт ходимларини ўқитиш, вакцинацияни бошлаш тадбирларини ўз ичига қамраб олган йўл харитаси ишлаб чиқилган бўлиб, бу ишлар ҳамкорликда амалга оширилишини инобатга олган ҳолда имзолаш учун Россияга юборилган.\nБаҳодир Юсупалиев республикада синов жараёнида бўлган Хитой вакцинаси бўйича ҳам тўхталиб ўтган.\n«Хитойнинг Ayhui Zhifei Longcom Biopharmaceutical компанияси томонидан ишлаб чиқилган янги коронавирус рекомбинант вакцинасининг хавфсизлиги ва COVID-19 инфекциясининг олдини олишдаги самарадорлигини аниқлаш мақсадида 5000 нафар кўнгилли орасида 3-босқич клиник тадқиқотлари ўтказилмоқда. Юртимизга 8 нафар хитойлик мутахассис ташриф буюришган ва айни пайтда 3133 нафар кўнгиллида вакцинациянинг клиник синовлари амалга оширилган, ножўя таъсирлар кузатилмаган», деган у.\nУнинг маълум қилишича, жараёнлар Санитария-эпидемиологик осойишталик ва жамоат саломатлиги хизмати қошида иммунизация тадбирлари олиб бориш мақсадида юқори малакали мутахассислардан иборат штаб фаолият кўрсатмоқда.\nБундан аввалроқ Юсупалиев Ўзбекистонга Pfizer ва BioNTech компанияларининг 100 минг доза вакцинаси келтирилишини маълум қилганди.\nШунингдек, Bloomberg Ўзбекистон Россиянинг Гамалея институти томонидан ишлаб чиқарилган 70 миллион доза вакцинани сотиб олиши ҳақида хабар тарқатганди.


Жо Байден Қатарнинг пойтахтини "ўзгартирди" - XABAR.INFO\nЖо Байден Қатарнинг пойтахтини «ўзгартирди»\nAҚШ президенти Жо Байден Aфғонистоннинг толиблар томонидан эгалланишига бағишланган брифинг пайтида бир нечта хатоларга йўл қўйди. У Қатар пойтахти номини чалкаштириб юборди, журналистларнинг саволини унутиб қўйди ва «Aл-Қоида» мамлакатни тарк этганини айтди.\nМасалан, мухбирлардан бири президентдан Кобул аэропортига етиб келганида одамлар қандай хавфсизлик кафолатига эга эканлигини сўради. Бунга Байден AҚШ ҳукумати «Толибон»нинг Кобул ва Қатар пойтахни Доҳадаги миссиялари билан доимий алоқада бўлганини айтаётганида Дохани «Дахо» деб атади.\nБундан ташқари, президентнинг айтишича, «Aл-Қоида» Aфғонистонни бутунлай тарк этган, аммо бу Пентагоннинг расмий баҳосига зид. «Aгар» Aл-Қоида «йўқ бўлса, Aфғонистонга қандай қизиқишимиз бор?» деди у Оқ уй матбуот хизматига.\nБайденнинг матбуот анжуманидан сўнг Пентагон матбуот котиби Жон Кирби давлат раҳбарининг баёнотини рад этди ва бу ҳарбий бўлим позициясига зид эканлигини таъкидлади. Кирби таъкидлаганидек, «Aл-Қоида»нинг Aфғонистонда бўлиши AҚШни хавотирга солмайди, чунки бу Вашингтон учун хавф туғдирмайди.\nБошқа бир журналист давлат раҳбаридан нега «Толибон»га ишонишини сўради. Ўша пайтда Байден кетмоқчи эди, лекин у тўхтади ва ўгирилиб, журналист саволини эсидан чиқариб қўйганини тан олди.\nТолибон Ғани, Солиҳ ва Мохибларга амнистия таклиф қилди\nШавкат Мирзиёев Байденга мактуб йўллади


«KAFOLAT sug`urta kompaniyasi» Сиз ҳақингизда қайғуради!\nБугунги кунда бутун дунё муаммоси бўлган «Коронавирус» пандемияси Covid-19, Ўзбекистонда коронавирус инфекциясининг пайдо бўлиши билан боғлиқ сўнгги янгиликлар сабабли Сизларга гигиенага риоя қилган ҳолда уйда қолишингизни маслаҳат берамиз.\nКун талаби бўлган гигиена тавсияларига бефарқ бўлманг:\n✔Қўл гигиенасига риоя қилинг;\n✔Одамлардан камида 2 метр узоқда туринг;\n✔Тиббиёт ниқобида юринг;\n✔Ўзингиз билан антисептик олиб юринг;\n✔Агар иложи бўлса, уйдан чиқманг.\n«KAFOLAT sug`urta kompaniyasi» AJ фуқаролар ҳамда мижозларига қулайлик яратиш мақсадида, суғурта хизматлари сотувини онлайн тарзда амалга оширишни йўлга қўйган.\nЎзингиз ва яқинларингизни эҳтиёт қилинг!\nO`qilganlik soni: 652\nPDF ko`rinishda ko`chirib olish (~100.52 KB)


Qalampir.uz - Фарғонада уч туман ҳокими вазифасидан озод этилди\n09:34, 09.02.2018 Жамият\nВилоят ҳокими Шуҳрат Ғаниев бу уч тумандаги ижтимоий-иқтисодий, хизмат кўрсатиш ва саноат соҳаларидаги камчилик ва ютуқларни қайд этиб ўтди.\nКеча, 8 февраль куни Фарғона вилояти халқ депутатлари Риштон, Бувайда ва Сўх туман Кенгашларининг навбатдан ташқари сессеялари бўлиб ўтди. Бу ҳақда Фарғона вилояти ҳокимлиги матбуот хизмати хабар бермоқда.\nУнда вилоят ҳокими, Ўзбекистон Республикаси Олий Мажлиси Сенати аъзоси Шуҳрат Ғаниев ҳам иштирок этди.\nШуҳрат Ғаниев бу уч тумандаги ижтимоий-иқтисодий, хизмат кўрсатиш ва саноат соҳаларидаги камчилик ва ютуқларни қайд этиб ўтди.\nВилоят ҳокими Халқ депутатлари Риштон туман Кенгашида туман ҳокими Ғайрат Мамадалиевни тумандаги табиий газ, ичимлик суви ва соғлиқни сақлаш соҳаларида йўл қўйган камчиликлари учун ўз вазифасидан озод этди.\nКенгашда Ғайрат Мамадалиев ўрнига шу кунга қадар Сўх тумани ҳокими бўлиб ишлаган Таваккалжон Раҳимов тайинланди.\nШундан кейин вилоят ҳокими Халқ депутатларининг Бувайда туман Кенгашида сўзга чиқиб тумандаги электр таъминоти, ичимлик суви ва фермер хўжаликлари фаолиятидаги ютуқларни эътироф этди.\nКенгашда туман ҳокими Алибек Турсунов бошқа ишга ўтганлиги муносабати билан вазифасидан озод этилди ва айни пайтда Бағдод тумани ҳокими биринчи ўринбосари вазифасида ишлаб келаётган Беҳзод Ибрагимов туман ҳокими этиб тасдиқланди.\nШуҳрат Ғаниев ўша куни Халқ депутатлари Сўх туман Кенгашида иштирок этди ва тумандаги саноат корхоналарининг экспорт имкониятларини юқори боҳолади. Шунингдек, у тумандаги хизмат кўрсатиш ва тижорат банклари фаолиятини ижобий деб қайд этди.\nСессияда Таваккал Раҳимов бошқа ишга ўтганлиги сабабли вазифасидан озод этилди ва туман ҳокимлигига Фарруҳ Ўсаров бир овоздан тасдиқланди.\nТеглар:Фарғона Шуҳрат Ғаниев Халқ депутатлари туман Кенгаши\nХоразм вилоятида кичик саноат зоналари ташкил қилинади\n18:41, 10.10.2018 10 391


Ёдлаган Қуръонни мустаҳкамлаш янгисини ёдлашдан яхши | Azon.uz - Ахборот-таҳлилий портал\nЁдлаган Қуръонни мустаҳкамлаш янгисини ёдлашдан яхши\n07:00 10.04.2019 926\n– Ҳурматли ҳазрат, мен Қуръони Каримдан сураларни танлар, таъсирланар ва ёд олардим. Аммо менинг ёдлашим тартибсиз ва ноқис эди. Бу борада ҳеч кимдан сабоқ олмаганман, фақат зарурий миқдордаги тажвид дарсларини теледастурлар орқали ўрганганман, холос. Ҳофиза қизлар қаторида бўлишни истайман, аммо ўзимни бу шарафга лойиқ деб ҳисобламайман. Ёшим элликдан ўтиб қолди. Соғлиғимда ҳам муаммолар бор. Аммо Қуръоннинг ҳақини адо этишни истайман. Фазилатли шайх, мен Қуръондан маълум қисм ёдлаб, сўнг унутганим учун гуноҳкор бўлмайманми?\n– Сиздан Аллоҳ ёдлашга муваффақ қилган оят ва сураларни мустаҳкамлашингиз талаб қилинади. Модомики, Қуръони Каримни тўла ёд олишга ҳарис экансиз, бунга нечоғли муваффақ бўлинг-бўлманг, Аллоҳ сизга интилишингиз савобини беради, деб умид қиламан.\nшайх Рамазон Бутий Мақолалар Фатво Қуръон Сараланган фатволар\n08:00 18.06.2019 73\n20:00 15.06.2019 444\n11:00 12.06.2019 298\n07:59 10.06.2019 916


Ўзбекистонда фалокатларга қарши кураш салоҳияти кучайтирилади\n14:18 / 11.10.2016\nЎзбекистонда 2016 йил 11 октябрдан фалокатларнинг олдини олиш салоҳиятини кучайтириш бўйича махсус дастур амалга оширила бошланди.\nУшбу дастур Жаҳон банки ва Ўзбекистон ҳукуматининг қўшма лойиҳаси бўлиб, Япония ва Жаҳон банкининг ривожланаётган мамлакатларда табиий офат эҳтимолларига оид бошқарувни жорий қилиш дастури доирасида молиялаштирилади. Молиялаштириш ишларини бевосита Табиий офатлар хавфини камайтириш ва тиклаш глобал фонди амалга оширади.\nЖаҳон банки маълумотларига кўра, Ўзбекистон ҳукуматига Банк томонидан республикадаги табиий офатларга қарши салоҳиятни мустаҳкамлаш Дастури учун техник кўмак кўрсатилади, деб ёзмоқда uzdaily.uz сайти.\nМазкур лойиҳа Ўзбекистоннинг яқин икки ярим йилда табиий офатлар эҳтимолларини бошқариш соҳасидаги салоҳиятини ошириш, давлат иншоотлари учун сейсмик хатарларни баҳолаш, инқироз вақтидаги бошқарув тизимини мустаҳкамлаш ва табиий офатларнинг молиявий оқибатларини баҳолаш, молиявий хатар турларини тушунишни яхшилашга ёрдам беради.\nДастурни ҳаётга татбиқ этиш – Ўзбекистон ҳукуматининг давлат иншоотлари инфратузилмаларига сейсмик хавфларни камайтиришга қаратилган муҳим йўналишларини аниқлаш ва режалаштириш бўйича ҳаракатларига оид салоҳиятини кучайтириш, шунингдек, фавқулодда ҳолатларга шай туриш ва фавқулодда хизматларни такомиллаштиришига ёрдам беради.\nЎзбекистонда барча табиий офатлар орасида зилзила жиддий иқтисодий талофатлар етказиши мумкин бўлган хатардир. Мамлакат аҳолисининг ва иқтисодий иншоотларнинг ярми сейсмик ҳудудларда жойлашган.\nЖаҳон банкининг яқинда ўтказган тадқиқотларига кўра, Ўзбекистон Республикасида йилига камида 1млн киши турли кучдаги ер силкинишидан азият чекади. Натижада мамлакат ЯИМнинг ўртача 3,2 фоизини бой беради. Хавфли табиий ҳодисалар, жумладан зилзила инсонлар ўлимига сабаб бўлиши билан Ўзбекистоннинг ривожланиш соҳасидаги эришган ютуқларига таъсир кўрсатади.\nЎзбекистон Жаҳон банки табиий офат фавқулодда ҳолат


«Қўйлиқ» кўпригидан ўзини ташламоқчи бўлган 27 ёшли аёл қутқариб қолинди\n«Қўйлиқ» кўпригидан ўзини ташламоқчи бўлган 27...\n10.07.2019 13:50 0 2698\n2019 йил 9 июль куни соат 21:40 атрофида «Қўйлиқ» деҳқон бозори ёнидаги кўприк устидан ўзини ташлаб, жонига қасд қилмоқчи бўлган аёл қутқариб қолинди.\nВоқеани кўриб бефарқ бўлмаган аҳолининг саъй-ҳаракатлари натижасида ИИБ ходими ва Миллий гвардия ҳарбий хизматчиси ўз вақтида етиб келган. Қалтис вазиятда Миллий гвардия ҳарбий хизматчисининг тезкор ва ишончли ҳаракати аёл ҳаётини сақлаб қолди.\nШундан сўнг фуқаро ҳудуд ИИБ бўлинмасига олиб борилган ва у билан профилактик суҳбат ўтказилган.\nСуҳбат натижасида фуқаро 1992 йил 15 июнда Тошкент вилояти Нурафшон шаҳрида туғилган А.Б. эканлиги, турмуш ўртоғи Б.Э. билан оилавий жанжаллар сабабли ўз жонига қасд қилмоқчи бўлганлиги маълум бўлди. Ҳозирда фуқаро А.Б. га тиббий ва руҳий ёрдам бериш мақсадида мутахассислар жалб қилинган, дейилади Миллий гвардия матбуот хизмати хабарида.\nМиллий гвардия аёл Қўйлиқ\nЖамият 28/05, 16:01\nҲуқуқ 25/05, 17:40\nКоронавирусга чалинган 63 ёшли аёл вафот этди


8 қоида: фитнес-клуб ходимлари уларни ҳеч қачон ошкор этмайди | LifeHaq.uz\nФитнес-марказ – нафақат одамлар қоматларини мукаммал шаклга келтирадиган жой, балки ўзига хос маркетинг хийлаларига эга ҳақиқий бизнесдир.\n“El Mundo” нашрининг муҳбири Марта Гарсия Айер машғулот залларининг ҳийлалари ва уларни айланиб ўтиш усуллари ҳақида сўзлаб берди.\nЖалб қилиш “остонадан” бошланади\nСиз бунга эътибор бермагандирсиз, аммо фитнес-марказнинг кириш хонаси мижозлар терлаши керак бўлган жойни эслатади. Кўпинча бу ерда жуда юмшоқ курсилар, тинчлантирувчи суратлар, ҳаттоки бирон ерда камин ёки катта аквариум ҳам бўлиши мумкин. Ҳаммаси харидорни максимал даражада хотиржам қилиш, орзу қилишга ундаш ва шинам, ташвишланишга асос бўлмаган ҳолатда унга энг қиммат абонементни топширишга қаратилган.\nМахсус таклиф — йиллик клуб картаси\nМашғулот залларидаги яна бир ажойиб қоида – бир ойлик абонемент учун нархнинг кўтарилишидир. Бир ойлик машғулотларнинг шу даражада қиммат нархи олдида йиллик абонемент жуда манфаатли таклиф, яъни осмондан тушган совғадек бўлиб кўринади.\nАслида эса, аксарият спорт залларига қатновчилар “осмондан тушган совғаларини” қиммат, аммо қисқа муддатл абонементни сотиб олганлардан фарқли ўлароқ, керагича ишлатмайдилар. Қимматли абонементни олган мижоз пулни ҳавога совуриш эҳтимоли қанчалик катталигини тушунади, шунинг учун интилиш даражаси юқори бўлади. Яъни, у ҳаражатларини оқлайди.\nМижоз қанча кам бўлса, шунча яхши\nСиз шинам фойда ўтириб, йиллик абонементни сотиб олдингиз, соғлом турмуш тарзига амал қилишга қатъий қарор бердингиз, ишдан кейин бир неча марта залда яхшилаб терладингиз… ва виждонингиз сал кейинроқ (йиллик абонементку, ҳали вақт бор!) уйғонишига умид боғлаб, ҳаммасини ашлаб қўйдингиз. Табриклаймиз, сиз фитнес-марказнинг намунали мижозига айландингиз. Сизга ўхшаган мижозлар ёрдамида виждонсиз машғулот заллари хизмат кўрсатиш даражасидан 10 баробарга ортиқ одамларни қабул қилади.\nГуруҳда шуғулланиш зали, 2та бассейн, ҳаммом, жакузи, спа-ҳудуд, теннис корти, бир неча турдаги машғулот заллари – клуб картангиз жаннатнинг ўзгинаси! “Ҳаммаси киритилгану”, аммо мураббий йўқ. Аниқроғи бор, аммо у сизга ҳудди шифокорда бўлгани каби фақат битта расмий таништирув учрашувини ўтказади.\nЭнг қизиғи кейин бошланади: қолган ҳаммаси учун қўшимча тўлаш зарур. Тан олинг, мураббий маслаҳатларисиз ўзингиз мукаммал мушакларга эриша олмайсиз. Яъни, йиллик абонементга ҳақ тўлаганда фақат жой учун тўлайсиз.\nТашриф вақти чекланган абонемент\nМасалан, фақат дам олиш кунлари, фақат тонгда ёки кундузи. Бундай абонемент 20-30 фоизга арзонроқ бўлиб, ўзига эртароқ туришни ва ишдан олдин залга боришга ваъда қиладиган иштиёқмандларни қизиқтиради. Ҳаёт эса уларга мана бу суратдагидек қарайди:\nҲаммага маслаҳат берадиган “мушаклар тўплами”\nАйрим клубларда қуйидагича айёр схема қўлланилади: кутилмаганда залда ўта мушакли, бунинг устига ҳаётий тажрибаси – унга Аполлон танасига эга бўлиши учун ёрдам берган таблеткалар синови билан ўртоқлашишни севадиган янги йигит пайдо бўлади. Бундан ташқари, ажойиб тасодифга кўра, ҳозир улар унинг сумкасида пайдо бўлиб, пул эвазига бериб юборилиши мумкин. Бу одам доим ҳам тадбиркор бўлавермайди, у шунчаки клуб раҳбариятига ишлаши мумкин.\nБардаги ҳамма нарса оздиради\nКлубнинг баридаги қандайдир маҳсулотнинг оздириши борасида савол бермасангиз ҳам бўлади – албатта, дея ваъда берадилар сизга. Афсуски, аслида бу маҳсулотларнинг биронтаси ҳам сизга ортиқча килограммлардан ҳалос бўлишга ёрдам бермайди. Бу шунчаки жозибадор номлар ва ўзини ишонтириш ҳолатидир.\nБунинг устига саҳнанинг оқилоналиги тўғрисида ҳам унутмаслик зарур: сизга протеин 20та бутун товуқнинг нархида сотилаётган бўлса, бунинг қанчалик мақсадга мувофиқлиги ҳақида ўйлаб кўриш даркор.\nМураббий доим ҳақиқатни ошкор эта олмайди\nАфсуски, замонавий клубларнинг аксариятида мураббийларнинг мақсади мижозларни ҳақиқий Аполлон ва Афродиталарга айлантиришдан ташқари, уларни спорт залида сақлаб қолишдан ҳам иборат. Кўпчилик мураббийлар якка машғулотлар заруратини таъкидлайди, айримлари шунчаки яхши кўрган шогирди билан шуғулланиш учун биргаликда машқ қилишни таклиф қилади, бошқаларига эса маъмурият мижознинг кейинги босқичга тайёрлигини айтишни тақиқлайди. Мукаммал мушакларга эришишни орзу қилган содда мижоз учун қандай чора бор? Фақатгина мураббийга ишониш. Шунинг учун асосий маслаҳатимиз – яхши мураббийни топинг.\n08/02/2021 15:10:00 31 0 Манба:


00:00 / 13.01.2007 | eski savollar | 3380\nАссалому алайкум Шайх жаноблари! Сизга бир саволим бор эди. Ҳозирги кунда хотин-қизлар ўртасида улама соч тақиш, киприк улаш "урф" бўлмоқда! Кимнинг сочи уламаю кимнинг сочи ҳақиқийлигини билиш жудаям қийин. шундай экан ҳаммамизга маълумки Пайғамбаримиз саллоллоҳу алайҳи васалламдан келтирилган ҳадисга кўра, улама соч тақувчиларни Аллоҳ таоло лаънатлаган. Аммо эшитишимча уланадиган соч инсоннинг сочи бўлмаса бўлди экан. Яъни сунъий соч ва шунга ўхшаганлар. Ана шу фикрларга сизнинг қарашингиз. Жавобингиз учун раҳмат. Сиздан Аллоҳнинг Ўзи рози бўлсин!\n– Абу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Аллоҳ улама қилувчи аёлни ҳам, улама қилдирувчи аёлни ҳам ва вашм қилувчи аёлни ҳам, вашм қилдирувчи аёлни ҳам лаънатласин», дедилар».«Улама қилувчи аёл» аёлларга улама соч қилиб, улаб қўядиган аёл. «Улама қилдирувчи аёл» ўзидаги бор табиий сочга қаноат қилмай ясама соч улатиб олишга интилган аёл. Ушбу ҳадиси шарифни Пайғамбар соллаллоҳу алайҳи васаллам томонларидан айтилишига ўша пайтда бўлиб ўтган бир ҳодиса сабаб бўлган экан. Бир аёл Пайғамбар соллаллоҳу алайҳи васалламнинг ҳузурларига келиб: «Эй, Аллоҳнинг Расули, менинг келин бўлаётган қизим бор. Қизамиқдан айниб сочи титилиб кетган, улама қилсам бўладими?» деб сўраган. Ана ўшанда Пайғамбар соллаллоҳу алайҳи васаллам ушбу ҳадиси шарифни айтганлар. Ўша пайтда жоҳилият аёллари ҳар доимдагидек ўзларига сохта жамол орттириш учун турли ҳийла-найрангларни ишлатар эдилар. Сочларини ўта чиройли қилиб кўрсатиб кўпчиликнинг эътиборини тортиш учун улама сочлар қилишар эди. Бу ишни баъзи аёллар ўзларига касб қилиб олган эдилар. Аёлларнинг сочларига улама қилиб даромад топар эдилар. Сочига улама қилдирмоқчи бўлган аёллар уларнинг олдиларига келиб, мақсадларини айтсалар, улар соч улаш ишини амалга оширар эдилар. Шундоқ қилиб сохта гўзалликка эришилар эди. Бу ишни қилган аёл ўзини ҳам, ўзгани ҳам алдар эди. Айниқса, ушбу ҳадиси шарифни айтилишига сабаб бўлган ҳодисадагига ўхшаб, келин тараф куёв тарафни алдаши кўпроқ бўлган бўлса ажаб эмас. Шунингдек, «вашм» – ясама хол қўйиш ҳам авж олган эди. Аёллар сохта чирой иштиёқида ўзларининг соғ баданларини игна ила тештириб қон чиқариб жароҳат ўрнига сурма ёки шунга ўхшаш бирорта модда сепиб ясама хол ёки турли белгилар қилишар эдилар. Аввалги ишдагидек буни ҳам амалга оширадиган уста аёллар бор эди. Ким сохта хол қўйдирмоқчи бўлса, ўшаларга мурожаат қиларди. Ушбу ҳадиси шариф ила Ислом бундоқ номаъқул ишларни ҳаром қилди. Ҳаж қилган йили Муовия минбарда бир тутам сочни ушлаб туриб: «Уламоларинингиз қани! Мен Расулуллоҳ соллаллоҳу алайҳи васалламнинг мана шунинг мислидан наҳий қилганларини ва: «Бани Исроил уларнинг аёллари мана шуни тутганларидан ҳалок бўлганлар, холос», деганларини эшитганман», деди». Бешовлари ривоят қилган. Икки шайх қуйидагини зиёда қилган: «Буни яҳудийлардан бошқа бирор киши қилмаса керак, деб ўйлардим. Расулуллоҳ соллаллоҳу алайҳи васаллам ўзларига хабари етганда буни, алдов, деб атаганлар». Шарҳ: Муовия ибн Аби Суфён розияллоҳу анҳу Шомда туриб халифалик қилганлар. Шунинг учун кўп ҳаж қилиш имконлари бўлмаган. Ҳаж қилган йили эса ушбу ривоятдаги каби тарих бўлиб қолган. Муовия ибн Аби Суфён розияллоҳу анҳу хутба қилган жойнинг жонкуяр кишилари у кишига одамлар ношаръий иш қилаётганлари ҳақида шикоят қилиб, гапларининг далили сифатида улама сочни у кишининг олдиларига олиб келиб, қўлларига берган. Бу ҳолдан тавишга тушган халифа минбарга ўша улама сочни кўтариб чиқди ва: «Уламоларинингиз қани! Мен Расулуллоҳ соллаллоҳу алайҳи васалламнинг мана шунинг мислидан наҳий қилганларини ва: «Бани Исроил уларнинг аёллари мана шуни тутганларидан ҳалок бўлганлар, холос», деганларини эшитганман», деди». У кишининг бу гапларидан қайси юртда бирор ношаръий иш юзага чиқса энг аввал ўша юртнинг уламолари маломат қилиниши чиқади. Ҳақиқатда уламоларнинг масъулятлари жуда ҳам катта. Ахир улар анбиёларнинг меросхўрлари. Шариатнинг ходимлари. Уларнинг ҳар бири ўз жамиятидаги каттаю кичик нарсадан кечаю кундуз хабардор бўлиб туришлари, шариат кўрсатмасидан заррача оғиш бўлса, дарҳол огоҳлантиришлари лозим. Бани Исроил ўтган умматлар ичида энг катта ва кучли уммат бўлгани сир эмас. Аммо шундоқ бўлса ҳам, вақти соати келиб ўша уммат ҳалокатга учради. Унинг ҳалокатга учрашининг бир қанча сабаблари бўлиб ана ўшалардан бири, уларнинг аёлларини тўғри йўлдан чиқиб ҳар хил ҳийла ва алдамчилик йўлларини тутганлари, жумладан, сохта сочлар ясаб кўпчиликни алдаганлари экан.Ушбу ривоятга икки шайх-имом Бухорий ва имом Муслимлар қилган зиёдада мазкур манфур амал яна ҳам очиқроқ васф қилинади. «Буни яҳудийлардан бошқа бирор киши қилмаса керак, деб ўйлардим. Расулуллоҳ соллаллоҳу алайҳи васаллам ўзларига хабари етганда буни, алдов, деб атаганлар».Халифа Муовия ибн Аби Суфён розияллоҳу анҳу улама соч қилиш ғоят ёмон иш, бу ишни яҳудийлардан бошқалар қилмаса керак, деб хаёл қилиб юрар эканлар. Аммо ўз қавмлари ичида бу ишнинг бўлаётганини кўриб ғазаблари жунбуш урибди. Дарҳақиқат, улама соч қилиш Пайғамбар соллаллоҳу алайҳи васаллам айтганларидек алдовдан бошқа нарса эмас. Бас, шундай экан, ҳар қандай нарсани улама соч қилиш мумкин бўлмайди.\nИкки марта талоқ қилдим деса\nТурмушга чиққан қиз


Apple дунёдаги энг қиммат бренд деб топилди – Kommers.uz\nБизнес\t16:40 | 26.1.22\nКомпания капиталлашуви 355 млрд долларни ташкил этган.\nApple компанияси дунёдаги энг қиммат бренд деб топилди. Бу ҳақда The Bell хабар берди.\nМаълум қилинишича, Brand Finance 2022 йил учун янги Global 500 бренд рейтингини тузган. Рейтингда Apple биринчи ўринни қайд этиб, яна дунёдаги энг қиммат брендга айланган.\nApple брендининг қиймати бир йил ичида учдан бир қисмга ўсиб, мутлақ рекорд рейтингга — 355 миллиард долларга етган. Топ-5 брендлар қаторига Amazon (350 миллиард доллар), Google (263 миллиард доллар), Microsoft (184 миллиард доллар) ва Walmart (112 миллиард доллар) ҳам кирган.\nTikTok энг тез ривожланаётган (бир йилда уч марта) бренд деб эътироф этилган, We Chat иккинчи йил кетма-кет энг «кучли» (кўрсаткич сармоя ва бизнес самарадорлигини ҳисобга олади) деб топилган.\nТаъкидланишича, технология саноати бренд капиталлашуви бўйича етакчиликни сақлаб қолмоқда. Иккинчи ўринда турган жаҳон чакана савдоси пандемия даврида капиталлашувини 46 фоизга оширди ва 1 триллион доллардан ошди.\nБундан ташқари, жаҳон брендлари капиталлашувининг учдан икки қисми икки йирик иқтисодиётда — АҚШ ва Хитойда тўпланган.\nЭнг қиммат рус бренди — «Сбербанк» — 156-ўринда (ўтган йили — 181-ўрин) ва бу кўрсаткич бўйича у Morgan Stanley’ни ортда қолдирган. Бренд кучи бўйича «Сбербанк» Европада биринчи бўлиб, Ferrari’ни ортда қолдирган, гарчи кўплаб Европа брендлари анча қимматроқ. Масалан, Mercedes дунёда 15-ўринда ва 61 миллиард доллар туради.\nАввалроқ Apple раҳбарининг йиллик даромади 570 фоизга ошгани хабар қилинганди. Шунингдек, Уоррен Баффет Apple’нинг рекорд капиталлашуви туфайли 120 милилард доллар ишлаб олгани ҳақида хабар берилди.


05:00 / 01.03.2017 2036 pdf Ўқиш режими + -\nБир куни донишманднинг тоби қочиб, ётиб қолибди. Ҳолидан хабар олиш учун келган ҳаким ундан:\n– Унинг шакли қандай эканини тушунтир, уни сенга топиб келтирай, – дебди ҳаким.\n– Соғликнинг хусусияти, шаклу шамоили йўқ, – дебди донишманд.\n– Сен донишманд бўлсанг, хусусиятсиз нарсани қандай талаб қиласан? Яхшиси менга соғликнинг қандай бўлишини тушунтир, – дебди ҳаким.\n– Соғлик келиши билан қувватга кираман, рангим ҳам тиниқлашади, тетик бўлиб қоламан.\n– Мен сенга соғликнинг ўзини таърифлаб бер деяпман, – деб унинг сўзини бўлибди ҳаким.\n– Билмайман, – дебди донишманд.\nСоғлик мана шундай кўз билан кўриб, қўл билан тутиб, сўз билан ифодалаб бўлмайдиган бебаҳо неъмат. Ҳадиси шарифда ҳам бу ҳақда айтилган. Пайғамбаримиз соллаллоҳу алайҳи васаллам дедилар: “Икки неъмат бор, у ҳақда кишиларнинг кўпчилиги зиён топиб, бебаҳра қолишади. Улар сиҳат-саломатлик ва бўш вақтдир” (Имом Бухорий ривояти).\nСоғликни қадрлаш, уни асраш учун саъй-ҳаракат лозим. Соғлигимиз учун зарарли нарсаларни истеъмол қилиш бу – неъматга ношукрлик билан баробар. Шу сабаб соғлик неъмати борлигида уни сақлаш ва ўз ўрнида ишлатиб, бандалик бурчларимизга Ҳақ таолонинг амрларига “лаббай” деб қулоқ тутишимиз лозим. Агар дардга чалинсак, бу ҳолда ҳам қандай йўл тутиш кераклиги динимиз кўрсатмаларида баён қилинган. Киши касалланган ҳолида ҳам Яратганга шукр қилиши лозим. Чунки бу унинг гуноҳларига каффорат бўлади. Расули акрам соллаллоҳу алайҳи васаллам айтадилар: “Мусулмон кишига заҳмат, беморлик, ташвиш, хафалик, азият ва ғам‑ғусса етса ҳам Аллоҳ унинг хатоларини ўша сабабли ўчиради” (Муттафақун алайҳ).\nДемак, соғлик ҳам дард чекиш ҳам мўмин учун бир неъматдир. Ҳар икки ҳолатда ҳам тўғри йўл тутиш билан киши савобга эришади.\n05:00 / 01.03.2017 4499\n2797 13:04 / 21.11.2018\n1813 18:09 / 17.11.2018\nНафсни поклаш ва ахлоқни сайқаллаш борасидаги воситалардан бири таҳоратдир.Араб тилидаги .таҳорат, сўзини ўз тилимизга таржима қиладиган бўлсак, .поклик, деган давоми...\n1670 13:45 / 01.02.2020\nКуннинг аввалида банданинг нафси билан яхшилик қилишга шартлашиб оладиган вақти бўлганидек, куннинг охирида қилинган ишларни ҳисоблашиб оладиган вақти ҳам давоми...\n1696 09:08 / 24.11.2018


19 декабрдан Тошкент – Москва йўналишида автобус қатнови йўлга қўйилади\n14 Дек 2019 1470\nЎзбекистон Республикаси Транспорт вазирлиги айни дамда Россия Федерациясида вақтинчалик меҳнат фаолиятини амалга ошираётган ва янги йил байрамини Ўзбекистонда кутиб олишни ният қилган ҳамюртлармиз ва чет эл фуқароларига байрам тухфаси сифатида жорий йилнинг 19 декабридан эътиборан “Тошкент – Москва – Тошкент” йўналишида мунтазам автобус қатовини йўлга қўймоқда, деб хабар қилади вазирлик матбуот хизмати.\nМазкур йўналишдаги қатновлар “Uzautotrans Service” корхонаси томонидан замонавий Yutong автобусларида амалга оширилади. Қатновлар “Тошкент” автовокзали ва Москванинг «Новоясеневская» автостанциясидан амалга оширилади.\nУшбу йўналиш бўйлаб мунтазам автобус қатновлари ҳафтасига икки маротаба душанба ва пайшанба кунларига белгиланган. Автобуслар “Тошкент” автовокзалидан соат 12:00 да йўлга чиқади. «Новоясеневская» автостанциясидан эса Москва вақти билан соат 14:00 да ҳаракатланади.


Рашидов терма жамоага чақирилмади, Купер изоҳ берди\nПайшанба, 14 Март\n«Насьонал» ҳужумчиси Сардор Рашидов Ўзбекистон терма жамоасининг март ойидаги йиғинига чақирилмади. Шу тариқа, у Хитойда бўлиб ўтувчи «China Cup» мусобақаси доирасидаги Уругвайга қарши ўйинни ўтказиб юборади.\nБош мураббий Эктор Купернинг сўзларига кўра, 27 ёшли легионер виза муаммоси туфайли таркибдан четда қолган.\n«Сардор Рашидовда виза билан боғлиқ муаммо бор. Шунинг учун уни чақирмадик, лекин чақирмоқчи эдик. Унга ҳеч қандай эътирозимиз йўқ», – деди Купер бугунги матбуот анжуманида.\nОсиё Кубогидаги таркиб билан солиштирганда, ҳужум чизиғида Рашидовнинг ўрнини «Локомотив» ҳужумчиси Темурхўжа Абдухолиқов эгаллаган. Темурхўжа куни кеча Tribuna.uz мухбири билан суҳбатда 23 февраль куни ОКМКга қарши бўлиб ўтган Ўзбекистон Суперкубоги ўйинидан аввалроқ терма жамоадан чақирув олганини айтганди.\nМаълумот учун, Осиё Кубогидан кейин «Насьонал» сафига бориб қўшилган Сардор Рашидов янги жамоасида тўртта учрашув ўтказиб, уларнинг барчасида асосий таркибда майдонга тушди ва бир ўйинда ҳет-трик қайд этди. У февраль охирида Португалия чемпионатининг 23-туридаги «Санта-Клара» билан сафар ўйинига ҳам ҳужжатлари билан боғлиқ муаммо туфайли бора олмаган эди.\nСардор Рашидов Эктор Купер\nМиллий жамоа таркибида ўзгариш бўлди. Купер «Бунёдкор»дан футболчи олди\nЭктор Купер миллий жамоага чақирилган футболчилар рўйхатини эълон қилди – таркибда янги номлар бор\nЎзбекистон олимпия терма жамоаси Тошкентда йиғин бошлади (таркиб)\n«Пахтакор»нинг барча ҳужумчилари гол урган ва Қосимовни истеъфо сўрашга мажбур қилган ўйиндан фотогалерея


“Ваъдалар бажарилиши шарт” - дейди “Адолат” номзодлари | "Адолат" СДП\n“Ваъдалар бажарилиши шарт” - дейди “Адолат” номзодлари\nАндижон туманидаги “Ўрикзор” маҳалласида халқ депутатлари Андижон вилоят Кенгаши депутатлигига номзод Мадаминжон Мўминов билан бўлган учрашув фаоллик билан ўтди. Номзод дастлаб сайлов қонунчилиги, сайловчи ва депутатнинг ҳуқуқ ва мажбуриятлари хақида тушунча берди. Ҳудудлардаги муаммоларнинг ечимини топишда халқ вакилларининг масъулиятини таъкидлади. “Янги Ўзбекистон - янги сайловлар” шиори остида ўтадиган навбатдаги сайловларда депутат этиб сайланганлар зиммасидаги масъулият янада ортганини билдирди.\nЎз навбатида М.Мадазимов учрашув қатнашчиларини ўз дастури билан таништирди. Тиббиёт ва таълим тизимида амалга оширилиши режалаштирилган вазифалар, аҳолини ижтимоий ҳимоялаш\n-Ваъдалар бажарилиши шарт,-дея таъкидлади номзод.- Сайловчиларга шунчаки ваъда бериш билан ишончини қозонадиган вақтлар ўтди.\nУчрашув якунида фуқаролар ўзларини қизиқтирган саволларга жавоб олдилар. Номзоднинг олдига қатор вазифалар қўйилди.


Ўзбекистон Президенти аҳоли фаровонлигини оширишга хизмат қиладиган янги лойиҳалар билан танишди\n17:01 / 11.02.2017\nДавлат раҳбари Шавкат Мирзиёев Термиз шаҳрида бунёд этиладиган кўп қаватли арзон, замонавий уй-жойлар, деҳқон бозори ва савдо комплекси, замонавий истироҳат боғи лойиҳалари билан танишди, деб хабар берди ЎзА.\nБиринчи Президентимиз раҳнамолигида Термиз шаҳрида кўплаб замонавий иншоотлар, турар жойлар қурилди, дейилади хабарда.\nПрезидент Шавкат Мирзиёевнинг 2016 йил 22 ноябрдаги қарорига мувофиқ Термиз шаҳрида 34 етти қаватли арзон уй-жой бунёд этилиши белгиланган. Бундай уйлар аҳоли, айниқса, эҳтиёжманд оилаларнинг уй-жойга бўлган талабини қондиришда муҳим аҳамият касб этади.\nПрезидент янги уйларни энг улуғ, энг азиз байрам – Ўзбекистон мустақиллигининг 26 йиллигигача фойдаланишга топшириш, уларда аҳолининг яшаши учун барча шароит яратиш бўйича зарур кўрсатмалар берди.\nБундай йирик объектларни барпо этишдан мақсад халқимиз турмуш фаровонлигини ошириш, аҳолига савдо ва хизмат кўрсатиш маданиятини янада юксалтиришдан иборат, деди давлат раҳбари. Бунинг учун комплексни замонавий архитектура ва миллий меъморлик андозалари асосида қуриш, атрофини ободонлаштириш, одамларга қулайликлар яратишга алоҳида эътибор қаратиш зарур.\nПрезидент боғ лойиҳаси билан танишар экан, мазкур боғни шаҳар аҳолиси фарзандлари билан сайр қиладиган, ҳордиқ чиқарадиган масканга айлантириш зарурлигини таъкидлади. Шу нуқтаи назардан лойиҳани яна бир бор синчиклаб кўриб чиқиш лозимлиги қайд этилди.\nПрезидентимиз Сурхондарё бўйида бунёд этилаётган “Амударё” болалар соғломлаштириш маркази, бу ерда болажонлар учун ташкил этиладиган инфратузилма объектлари лойиҳаси билан ҳам танишди, дейилган хабарда.


Ўзбекистон Ёшлар иттифоқи вакили Telegram орқали обуначиларни пахта теримига чиқишга мажбурлаган - Фарғона.Ру ахборот агентлиги\nЎзбекистон Ёшлар иттифоқи вакили Telegram орқали обуначиларни пахта теримига чиқишга мажбурлаган\n21.09.2018 09:52 msk\nПахта даласи. Sng.today сайти фотоси\nАндижон вилоят, Қўрғонтепа туман Ëшлар иттифоқи кенгаши раҳбари Назарбек Мирзақабулов номидан ëзилган Telegram хабарида тумандаги 59 та мактаб етакчисига “пул тўлаб пахтага одам юборасан ëки лавозимингни бўшатасан”¸ деган "ультиматум" қўйилган. “Озодлик” хабар беришича, Telegram канали орқали 19 сентябрь, куннинг иккинчи ярмида Ëшлар иттифоқи кенгаши раҳбари номидан етакчиларга юборилган таҳдидли хатда бунинг “туман ҳокимлиги буйруғи” экани ва “муҳокама қилинмаслиги”ни алоҳида таъкидланган.\nҚўрғонтепа туманидаги ўрта мактаблардан бирида Ёшлар етакчиси бўлиб ишлаëтган ўқитувчининг Озодликка шахси сир қолишни сўраб билдиришича¸ туман Ëшлар иттифоқи кенгаши раҳбари 19 сентябрь куни эрталаб тумандаги мактаб етакчиларига¸ аввалига телефон қилиб¸ куннинг иккинчи ярмида эса¸ Telegram канали орқали “буйруқ юборган”.\nБу буйруқ матнининг Озодликка юборилган суратида¸ ҳар бир мактаб етакчисига¸ 20 сентябрь куни эрталабки соат 7 да Ëшлар иттифоқи кенгаши биноси олдига биттадан одам олиб келиш, одам олиб келмаган тақдирда эса ҳафтасига 100 минг сўмдан пул тўлаш буюрилган. Бу талабни бажармаганлар эса¸ “дарҳол лавозимидан озод этилиш”дан огоҳлантирилган.\nОзодлик мухбирлари билан боғланган Қўрғонтепа туман Ëшлар иттифоқи раҳбари¸ бундай хат жўнатганидан тонди¸ айни пайтда ўз ташаббуси билан пахта териш учун “фидойи ëшлар”ни тўплаш билан машғуллигини билдирди.\nҚайд этамиз, Telegram Ўзбекистонда жуда кенг тарқалган, дастур деярли барча интернет фойдаланувчиларида ўрнатилган. Қизиғи шундаки, мессенжер пахта кампанияси пайтида бошқа мақсадларда ҳам фойдаланилади. Мисол учун, Меҳнат вазирлиги шунақа қилиб (@terimuzbot бот орқали) терим мавсумида пул ишлаб олишни ихтиёр қилганларни, @mehnathuquqbot орқали эса фуқароларнинг ҳуқуқлари бузилишлари тўғрисидаги мурожаатларини тўплайди.\nЎзбекистон ҳукумати бу йил пахта терими мавсумида мажбурий меҳнатдан фойдаланишга йўл қўймасликни, аҳолини иқтисодий жиҳатдан қизиқтириб, пахта теримида кўнгилли бўлиб иштирок этишга қизиқтиришга ваъда қилди.\nАндижон вилоятида маҳаллий расмийлар коммунал хўжалик хизмати ҳамда “Ўзбектелеком” ходимларини пахта далаларига ҳайдаб чиқарди, Фарғона вилоятида эса мутасаддилар сабзавот етиштиришга ихтисослашган фермерларни пахта теримида иштирок этишга мажбурладилар.\nМеҳнат вазирлиги 10-17 сентябрь орасида фуқаролардан мажбурий меҳнат ҳолатлари бўйича юздан зиёд мурожаатини олди. Баъзи мурожаатлар бўйича текширувлар тугади, қатор мутасаддилар ва корхоналар раҳбарлари энг кам иш ҳақининг бир баробари миқдорида жаримага тортилди (184.300 сўм).


Кутилмаган бурилиш. Тимо Вернердан қуруқ қолаётган «Ливерпуль» ҳақида\nЮқтирганлар 9936 киши\nСоғайганлар 6446 киши\nВафот этганлар 33 киши\n14:34 / 06.06.2020\nТанаффуснинг энг ёрқин воқеаларидан бири Тимо Вернер атрофидаги можаролар бўлди, дейиш мумкин. Ҳамма масала, бу ерда можаро йўқлиги, аслида - бир оёғи билан Ливерпулда бўлган ҳужумчи бирданига «Челси» либосини кийишга яқин турибди. Трансфер суммасидан тортиб, Вернернинг ҳафтасига 170 минг фунтлик маошигача маълум, ҳатто лондонликлар маблағни Альваро Моратанинг трансферидан қоплашларини ҳам билиб олдик. Катта эҳтимол билан Бундеслиганинг энг яхши ҳужумчиси келаси ҳафтада «Челси» футболчиси сифатида эълон қилинади.\nБу ерда «Ливерпуль»нинг позицияси, бирданига қўл тормозини тортиб юборгани қизиқ, ахир кечагина Юрген ва Тим телефонда бир яхши гаплашиб ўтиргандилар-ку? Анча ишончли манбага қараганда, бугунги инқироз даврида «Ливерпуль»да бирданига маблағ топилмай қолган, буни Клоппга маълум қилишган. Ва улоқ бир ярим йилдан бери тақиқ туфайли пул сарфламай, анча пул жамғариб қўйган «Челси» томонга кетиб қолган.\nОчиғи, «Ливерпуль» фақат шу сабаб билангина Вернердан воз кечганига ишониш қийин. Вернернинг «Лейпциг» билан шартномаси омилкорлик билан тузилган. Унда 15 июнга қадар исталган клуб уни 60 миллион еврога (53 миллион фунт) сотиб олиши мумкинлиги кўрсатилган, 15 июндан кейин эса клуб билан музокаралар ўтказишга тўғри келади. 60 миллион евро - бугунги ўлчовларда жуда камтар рақам. Бу пулга сўнгги йиллардаги ўлчовларда Гвардиола қанот ҳимоячисини сотиб олмоқда. Инқироз таъсир қилган тақдирда ҳам, агар Клоппга ҳужумчи жуда керак бўлганида, бемалол Ориги, Шакири каби бир қатор футболчилардан воз кечиш орқали, керакли суммани қисман тўплай оларди ҳам. Менимча, гап «Ливерпуль»нинг ҳолатидан кўра, Тимонинг «Энфилд»даги салоҳияти ҳақида эди, балким.\nҚишда яна бир ёш ва умидли юлдуз «Манчестер Юнайтед» эмас, «Боруссия»ни танлаганида, Юрген Клопп вазиятни қуйидагича шарҳлаганди: «Ҳамма «МЮ»ни айблаяпти, лекин агар биз уринганимизда ҳам имконият бўлмасди. Ҳоландга эртагаёқ асосий таркибда ўйнаши мумкин бўлган топ-клуб керак эди. Дортмундда «9» позицияси вакант турганди. Шундоқ олиб, Ҳоландни ўша ерга қўйишди».\nУмуман олганда, Клопп қисман ҳақ, лекин Ҳоландга ҳозирги «МЮ»да ҳам осонгина жой топилар, асл муаммо бутунлай бошқа эди. Гап шундаки, Оле Гуннар Сульшернинг мураббийлик қарашлари олдинги чизиқдаги улкан ҳужумчи учун мос эмаслигини пайқаш қийин эмас.\nСульшерда бундай ҳужумчи бор эди - Ромелу Лукаку ўтган мавсумда у қадар ёмон ўйнамаган, етарли голлар урган. Лекин Сульшер унинг «Интер»га ўтиб кетишига қаршилик қилмади. Бельгиялик ҳужумчи айнан услуб учун қурбон қилингани, Сульшерга кўпроқ бошқа типдаги - олдинги чизиқдаги ҳар қандай позицияга тушиб кета оладиган ҳужумчилар ёқади. Рэшфорд ва Марсиял маҳорат бобида бугунги Лукакуга ета олмас, аммо айнан мана шу хислатлари, керак бўлганда вингерга айлана олишлари билан ҳам «Юнайтед»га қадрлироқ.\nМанчестерга гол урувчи ҳужумчи керак бўлиб қолганда ҳам, асосан, қисқа муддатга номзод қидирилгани, Кинг ёки Игало каби арзон вариантлар танлов вариантлари бўлгани сабаби шунда ётади. Игало бемалол захира ўриндиғида ўтириши мумкин, бу унга руҳий муаммо туғдирмайди, исталган пайтда олдинги чизиқда қўшимча опция керак бўлганда тайёр бўлади.\nҲоланд ва Варнер варианти шундоқ дераза ортида қизиган пайтда ҳам, «МЮ» қимматбаҳо Санчо ҳақида ўйлашининг ҳам сабаби шу. Англиялик вундеркинд узоқ муддатли режада фойдалироқ бўлади.\nЮқоридаги фикрларни айтар экан, Юрген Клопп, худди азага келиб, ўз дардини айтиб йиғлагандек, Ҳоланд, «МЮ» ёки «Боруссия» ҳақида эмас, «Ливерпуль» ҳақида фикр юритганди, назаримда.\nБугунги «Ливерпуль»нинг таркиби шу қадар мукаммалки, келажакда бу - жамоанинг асосий муаммоларидан бирига айланиши эҳтимоли юқори. Ҳар қандай мукаммал жамоа қон айланиш имконсизлигидан пасайишга маҳкумдек. Ким келсаям, Салоҳнинг ўрнига тушмайди, ким келсаям, Трент Александр-Арнолд ўнг қанотда ўйнайверади ва ҳоказо.\nАгар вазиятни Тимо Вернер тарафидан ўйлаб кўрсак, бугун «Энфилд»га келган ҳужумчи нимадан умид қилиши мумкин эди? Фирминонинг формадан чиқиши ёки Салоҳнинг жароҳат олишиданми? Василий Уткин ёзганидек, «Ливерпуль»даги учлик шунчаки, учта футболчи эмас, сеҳр». Яъни улар биргаликда бир муштга айланиб бўлгандилар. Бу ҳолатда асосий таркибдан умид қилиш учун, билмадим, ким бўлиш керак.\nБу ҳолат худди «Барселона»да тўрт йил олдин юзага келган ҳолатни эсга солади. Неймар - Суарес - Месси учлиги дунёдаги энг яхши олти футболчидан учтаси эди. Барибир, ким келишидан қатъи назар, асосий таркибга кира олмас, табиийки, клуб ҳам захира ҳужумчи танлашда оддийроқ номларга мурожаат қилар, юлдузлар «Камп Ноу»га келишни истамас эдилар.\n«Ливерпуль»да фақат Ван Дейкнинг ёнидаги ўрин Гомис ва Матип ўртасида талаш, балки бирор топ марказий ҳимоячи шу позицияга келиши мумкин, холос. Ҳужум учлигига тегинилмайди, шунинг учун фақат Шакири, Орижи, Минаминолар захира вариантга рози бўлиб, келишлари мумкин. Ҳимоя ҳақида айтилди. Ярим ҳимояда аниқ етакчи бўлмаса-да, савияли футболчилар ҳаддан ташқари кўп - Вейналдум, Окслейд, Ҳендерсон, Кейта, Фабиньо, Лаллана: уч ўринга еттинчи даъвогар керакми, деган савол пайдо бўлади.\nХуллас, «Ливерпуль»даги мукаммаллик жамоани бироз қийин аҳволга солган. Европада топ-кучга айланаётган клуб доим трендда, эътиборда туриши учун фақат майдонда ғалаба қозониш кифоя қилмайди - бундан ташқари, трансфер бозорида тез-тез тилга олиниши, давомли тарзда юлдузлар келиб туриши ҳам таъминланиши керак бўлади. Усиз жамоада нафақат янгиланиш рўй бермайди, балки, жамоа ичидаги рақобат йўққа чиқади, ўринбосарлардаги амбициялар йўқолиб боради. Қисқа муддат учун топ-жамоа тузиб, соврин ютишга уринадиган Моуриньо кабилар учун бу муаммо эмас, эртага кетади, тамом. Лекин агар Клопп узоқ вақт Ливерпулда қолмоқчи бўлса, мана шундай муаммолар қаршисида бўлиши шубҳасиз.\nЭсласангиз, Фергюсон ҳеч қачон мукаммал жамоа тузмаган. Таркиб доим қайсидир чизиқда янги футболчига эҳтиёж сезаверарди. У ерга сотиб олинса, янги эҳтиёж пайдо бўларди. Мана шундай давомли айланма жамоа умрини узайтириб борганди.\nНазаримда, Клопп буни билади. Ҳоланд ёки Вернерни сотиб олишга пул эмас, таркибдаги шароит етишмаётганини англаган мураббий келажакда ҳар бир трансфер мана шундай саволни келтириб чиқаришини сезиб турибди, балки...\nЯқин икки-уч йилда Ливерпулда топ-трансфер кутмаган бўлардим. Бу ўринда бир пайтлар, ўхшаш вазиятда, «Барселона»нинг мукаммал ярим ҳимоясига шунчаки, романтика учун амалга ошган ва муваффақиятсиз чиққан Фабрегас трансферини эслаш мумкин.\n02:12 / 03.07.2020\nАПЛ. «Манчестер Сити» ўз майдонида «Ливерпуль»га жавобсиз тўртта гол урди\n11:08 / 30.06.2020\n«Энди барча каби оддий». Уткин «Ливерпуль» ва унинг мухлислари ҳақида\n14:56 / 26.06.2020\n«Ливерпуль» – чемпион. Клопп қўйган пойдевор, энг оғир ўйинлар ва энг яхши футболчи ҳақида\n02:32 / 26.06.2020\nАПЛ. «Челси» «Манчестер Сити»ни мағлуб этди - «Ливерпуль» Англия чемпиони!


siteadmin | ukkosha.shosh.uz - Part 8\nБош саҳифа » Муаллиф архивлари: siteadmin (саҳифа 8)\nАбу Ҳурайра розияллоҳу анҳудан ривоят қилинади. Расулуллоҳ соллаллоҳу алайҳи васаллам: “Агар намозга азон айтилса, Шайтон орқасидан ел чиққан холатда орқага қочади. Токи, азон эшитилмайдиган жойгача (боради). Агар азон тугаса (шайтон) яқинлашади, агар намозга такбир айтилса, (шайтон яна) орқага қочади. Ҳаттоки, (намоз ўқувчи) киши ва ўзи ўртасида хатар пайдо бўлади”, деб марҳамат қиладилар. Ҳофиз ибн Ҳажар ал-Асқалоний (раҳматуллоҳи алайҳ) ўзларининг “Фатҳул ...\tБатафсил »\nСаҳифа 8 of 30« Биринчи...«678910\t»\t2030...Сўнгги »


Гулчеҳра Асронова. Устун (ҳикоя) | www.ziyouz.uz\nБош саҳифа Ўзбек насри онлайн антологиясиГулчеҳра Асронова (1968)Гулчеҳра Асронова. Устун (ҳикоя)\nГулчеҳра Асронова. Устун (ҳикоя)\nЧоп этилган 05.10.2015 МуаллифZiyouz.uz\n– Эртага тонгда уйда бўламан. Тайёргарлигингни кўравер!\nМарям ҳаяжонини аранг босиб хайрлашди-да, ёш боладай ирғишлаганича телефонни бағрига босди. “Эртага! Эртага тонгда!”\nХорижга ишлагани кетган эрининг шу сўзларини икки йилдан ортиқроқ кутди. Ўғилчаси югуриб юрибди, ҳали отасини кўрмаган. Тўйларидан кейин роса бир йил куттирган хушхабар ишлагани кетганидан кейин, телефон орқали айтилганди. Мана ўша бола – тўтиқушдек “дада” дейишни ўрганиб олгану, “дада”нинг кимлигини билмайди. Жуда бижилдоқ, ширинтой бўлган. Ҳали Сардор акаси бир кўрсин, дунёни унутиб юборади!\nМарям “эртага тонгда” деган муддат бунчалар узун бўлиши мумкинлигини тасаввур ҳам қилмаган эди. На ухлади, на овқат еди. Кутиш азобининг шу қадар ширинлигини ҳам энди билди…\nКўҳликкина қиз эди Марям. Отасининг қаттиққўллиги, учта паҳлавон аканинг тергашлари сабаб, бирон йигит унга кўнгилдан гап очмаган. Табиатан итоаткор қизнинг ўзи ҳам ошиқ-маъшуқликни хаёлининг кўчасига йўлатмай, тақдирнинг ҳукмини кутди. Отаси рўйхушлик берган одамга турмушга чиқди. Ва… чин дилдан унга боғланиб қолди. Шунча йил асраган туйғуларини зарра-заррасигача Сардорга бағишлади. Кейин бу айрилиқ… Барибир у бахтиёр эди. Бир одамни соғиниб, кутиб ва умидвор бўлиб яшаш ҳам бахт экан. Сардор акаси келсин, унга жуда кўп гапларни айтади. Шу пайтгача ҳеч кимга айтмаган, қалбининг туб-тубида асраган гапларини…\nСардор тонг палласи, кутиб олиш учун йўлига чиққан дўсти Муроджон билан кириб келди. Марям энг охири, қўл учида кўришди-ю, эрига болани узатди. Бу лаҳзаларни қанча кутганди-я! Ниҳоят, ниҳоят! Лекин кўпчиликдан ийманиб, ҳатто эрининг юзига тузукроқ қарамай, дастурхон тузашга киришиб кетди.\nКейинроқ, ошхонада ёлғиз қолганида дераза олдида туриб зимдан кузатди: Сардор акаси янаям кўркамлашиб кетибди. Овсинининг гапига кириб янги кўйлагини кийса, пардоз қилиб олса бўларкан. Қайнотасидан уялди-да…\nУйларидан кун бўйи келди-кетди узилмади. Оқшом чўккан, болалар ухлаб, катталар сўрида гурунглашиб ўтиришган пайт Муроджон кетишга шайланди.\n– Юр, битта чекайлик, кейин кетаверасан, – деди Сардор уни боғ тарафга бошлаб.\nМарям чойни янгилаб келди. Пишиллаб ухлаётган ўғилчасининг ёнига ўтириб, бошини секин силаб қўйди. “Тентаквой, отангдан ётсираб, ёнингга йўлатмадинг-а. Ҳечқиси йўқ, ҳали ўрганиб кетасан. Энди дадангни ҳеч қаёққа юбормаймиз. Ахир нима камимиз бор? Даданг ишига қайтади, кейин доим бирга бўламиз”, ўйлади юраги орзиқиб.\n– Келин, – чақирди қайнотаси, – Муроджонга қайта-қайта қўнғироқ қилишди, обориб беринг телефонини. Тағин бирон зарур ишлари бўлмасин.\nМарям телефонни олиб, боққа ичкарилади. Икки дўст олмазордаги кўча чироғи тушган нимёруғ жойда тамаки тутатиб туришар, Сардор нималарнидир берилиб гапирарди. Нақадар ёқимли унинг овози! Бу фуснкор висол кечасида ҳамма нарса гўзал, ҳузурбахш эди. Вужудига сизиб кириб, қалбини эркалаётган товушга маҳлиё бўлганича, ногаҳон суҳбатнинг бир учини эшитиб қолди.\n– Хуллас, нима қилмоқчисан?\n– Кўп ўйладим, дўстим. Энди уларсиз яшолмас эканман. Айрилишни истамайман.\nМарям тўхтаб қолди. Юраги кўксидан отилиб чиққудек ура бошлади. “Мен ҳам энди сизсиз бир кун ҳам яшашни истамайман, Сардор ака! Энди бизни ташлаб кетманг! Кетмайсиз-а?”\n– Аттанг, – деди Мурод нимагадир. – Яхши иш бўлмапти. Ким ўзи у, ўрисми?\n– Ҳа. Оти Лена. Бир кўрсанг эди уни, мени тушунган бўлардинг. Телефонда расмлари бор, ҳали кўрсатаман. Яшаш нималигини энди билдим! Лекин ўғлимнинг отини ўзбекча қўйганмиз, қуйиб қўйгандек ўзим.\nМарям бир дам карахт туриб қолди: “Нима? Қанақа… Лена? Қайси ўғил?”Боягина гупурлаётган юраги гўёки уришдан тўхтади.\n– Марям-чи? Ўғлинг-чи?\n– Жавобини бераман. Лена учун ўнта Марямдан кечаман керак бўлса! Шуям хотинми? Фақат бола… оёғимга тушов бўлмасайди.\nОрага сукунат чўкди.\nНимадир шитирлаб кетганидан Мурод ҳушёр тортди.\n– Бу атрофда кимдир борга ўхшайди. Юр, ичкарига кира қолайлик.\nУлар яна ҳовли томон юришди. Сардор ногоҳ бир чеккада устундай қаққайиб турган Марямга туртиниб кетди.\n– Ия, бу сенми? Мен қанақа устун экан деб ўйлабман.\nСардор ўз гапидан ўзи завқланиб ҳиринглаб кулди.\nМарям жавоб бермади. Унинг нигоҳлари тубсиз зулмат қаърига қадалиб қолган эди.\n“Ёшлик” журнали, 2014 йил, 3-сон\nРукнларГулчеҳра Асронова (1968)\n← Аввалги Аввалги Хуршида Сиддиқова. «Ўйинчоғимдан қўрқаман»\nКейинги → Кейинги: Қулу Оқсас (1969)